Садриддин Айний. Судхўрнинг ўлими (қисса) | www.ziyouz.uz\nБош саҳифа Ўзбек насри онлайн антологиясиСадриддин Айний (1878-1954)Садриддин Айний. Судхўрнинг ўлими (қисса)\nСадриддин Айний. Судхўрнинг ўлими (қисса)\n1895 йилда Бухоро мадрасаларидан ўзимга бир турар жой ахтарар эдим. Қанча югурсам-елсам ҳам тезликда бирон ҳужра қўлга кирмади. Ўша пайтларда бир дўстим менга маслаҳат йўли билан:\n— Қори «Ишкамба» деган бир одам бор, у бир неча зархарид ҳужрага эгадир. Агар ундан сўрасанг, вақтинча турмоқ учун ўз ҳужраларидан бирини сенга берар, — деди.\nДўстимнинг бу маслаҳати менинг диққатимни у одамнинг менга ҳужра бериши ё бермаслигидан кўра кўпроқ унинг номи томонига тортди:\nҲақиқатан, қизиқ бир ном, ҳайвонларнинг ошқозонини «ишкамба» дейдилар. Қандай муносабат билан, одамга «Ишкамба» номи берганлар?\nБу таажжубимни у дўстимга айтиб, ундан изоҳ сўрадим. Дўстим тушунтириб берди:\n— У одамнинг номи Қори Исмат. Аммо баъзилар «Қори Исмати Ишкам», баъзилар «Қори Исмати Ишкамба» ва баъзи бирлар қисқартириб «Қори-Ишкамба» дейдилар. Бунинг сабабини билмайман. Лекин ажаб эмаски, у одамнинг қорни жуда катта бўлганлигидан шу лақабни унинг номига қўшган бўлсалар-у, бора-бора, лақаб ном ўрнига ўтиб қолган бўлса.\n— Халқ «Ишкамба» лақабига лойиқ кўрган одамдан бирор яхшилик умид қилиб бўлмаса ҳам, — дедим дўстимга, — сиз мени у билан таништиринг, мен ундан «бўлса бўлар, бўлмаса ғовлаб кетар» қабилида бир ҳужра сўраб кўраман. Берса-ку, жуда яхши, бермаса ҳам зарари йўқ, аммо «Ишкамба-одам»нинг қандай махлуқ эканини бир кўриб қолай.\n— Ўзим у билан шахсан таниш эмасманки, сени таништирсам, — деди дўстим, — фақат дуч келган вақтда кўча-кўйда сенга кўрсата оламан, ундан кейин ўзинг йўлини топиб танишиб оласан. Мен рози бўлдим.\nКунлардан бир куни дўстим билан Бухоронинг Лаби ҳовузи Девонбегисида саёҳат қилиб юриб эдик, дўстим сартарошхонага кираётган бир одамни менга кўрсатиб:\n— Ана шу одам «Қори-Ишкамба», — деди.\nМен унинг фақат орқасидан кўриб қолдим афти башарасига кўзим тушмади.\n— Ундай бўлса мен шу ерда қоламан, агар ўнқови келса танишиб, ҳужра сўрайман, бўлмаса афтини таниб олиб, келажак учун йўл ҳозирлайман, — деб дўстимдан ажралдим.\nМен Қори-Ишкамба кирган сартарошхонанинг олдига бориб, супачада ўтирдим ва ўзига билдирмасдан уни кўздан кечира бошладим.\nУ ўрта бўйли, қорни катта, семиз, бўйни калта ва йўғон, боши ҳам катта ва сергўшт бир одам эди, бўйнининг йўғонлиги ва юзининг сергўштлиги шу даражада эдики, унинг гавдаси сув тўлдирилтан мешдай текис кўринар эди. Агар унинг қалин соқоли ва сочи олиниб, кийимлари ҳам ечилиб ташланса, нортуянинг ошқозонига ўхшаб қолар эди, фақат фарқи шундаки, бу туянинт ошқозонидан каттароқ ва туси ҳам қизғишроқ бўлиб, ою куни тўлган семиз, туллаган кекса бўғоз чўчқанинг худди ўзи бўлиб қолар эди.\nБундай қиёфани кўрган ҳамон меиинг кўнглимга, «Ажаб эмаски, халқ бу одамнинг қорни катталиги учун эмас, балки гавдасининг юм-юмалоқлиги учун унга «Ишкамба» лақабини муносиб кўрган бўлса», деган фикр келди.\nДуруст, бу одамнинг қорни бошқа одамларнинг қоринларидан кўра жуда катта эди, лекин гавдасининг бошқа жойлари, ҳатто бўйни ва юзлари ҳам шундай йўғон ва семиз эдики, унинг аъзойи бадани шу катта қорин билан теп-текис бўлиб кетган эди. Соч олдириш навбати Қори-Ишкамбага етди. Сартарош устарасини қайраб туриб:\n— Қани, бу ерга марҳамат қилинг, — деб унга ойнанинг олдидаги курсини кўрсатди.\nҚори-Ишкамба гавдасининг оғирлигиданми ё бирон касаллиги сабабиданми, зўрға ўрнидан турди. Лекин юзининг ялтираб, қизариб турганидан, унинг семизликдан бошқа касали йўқлиги билинар эди.\nУ ўрнидан туриб, узоқ эснагандан кейин икки қўллаб салласини бошидан олди ва сартарошхонанинг деворидаги лунгилар осилган қозиққа илиб қўймоқчи бўлди.\nЛекин сартарош бунга йўл қўймади ва чаққонлик билан қўлидаги устара ва қайроқни ойна олдидаги жавон устига қўйди-да;саллани икки қўллаб Қори-Ишкамбанинг қўлидан ола туриб:\n— Саллангиз шундай катта ва оғирки, агар у ерга илсангиз, қозиқ синиб, лунгилар ерга тушиб, тупроққа беланган бўлур эди, — деди ва саллани супача устига қўйди.\n— Хайриятки, — деди Қори-Ишкамба, — лунгиларингиз туфайли менинг салламни ҳам тупроққа беланишдан қутқардингиз, бўлмаса беш мисқол совунга куйган бўлар эдим.\n— Сизнинг саллангиз тупроққа тушса ҳеч бир зарарланмас эди, — деди сартарош, — кўпдан бери жомашов юзини кўрмаган бўлса керакки, тупроқдан ҳам фарқсизроқ ҳолга келган.\nХақиқатан ҳам, Қори-Ишкамбанинг салласи печларига қозон сочиқ қистириб ўрагандек, парча-парча қора доғлар кўринар эди.\nМен ўйлардим: «Бир салла қанча катта ва қандай оғир бўлса ҳам, қозиқни синдиролмаслиги аниқ». Буни сартарош ҳам яхши билар эди; аммо унинг саллани қозиққа илдирмасликдан мақсади, унинг кирини лунгиларга юқтирмаслик эди. .\n— Бундай катта саллани ҳафтада бир жомашовга солиш мумкин эмас,—деди Қори-Ишкамба, — у ҳолда совуннинг уйи куяди.\n— Нега бўлмаса кичикроқ қилмайсиз? Қичикроқ бўлса-ку, дока ҳам озроқ кетади, совун ҳам кўп сарф бўлмайди, — деди сартарош.\n— Бу саллам — йиртиш олувчи салла, — деди Қори-Ишкамба жавобида, — буни бошимга ўраб мозорбошида, ўликларни кўмаётган чоғда ҳозир бўлсам бошқа одамларга бир газдан йиртиш бераётган бўлсалар, менга икки газ берадилар.\nСартарош гапира-гапира устарани қайраб олди. Устара билан ўз билагидаги жунларии тарошлаб, ўткирлигини синаб кўргандан кейин, Қори-Ишкамбанинг бўйнига лунгини ўраб яна гапира бошлади:\n— Сизни танимаганлар албатта жанозаларига хабар қилмайдилар, танийдиганлар бўлса хоҳ саллангиз катта бўлсин, хоҳ кичик бўлсин, сизга муносиб кўрилган ўлчамда йиртиш берадилар. Бунинг учун саллани катта қилиб, докани нобуд қилиш нега керак?\n— Сиз содда экансиз, — деди Қори-Ишкамба, — агар, мени жанозаларига хабар қиладиган ўликларнинг йиртишларига қараб турсам, соч олдириш пулини қаердан топаман? Мен кунда пешин намози вақтида Девонбеги хонақоҳининг саҳнида ҳозир бўламан. Жаноза ўқиш учун у ерга келтирилган ҳар бир ўликнинг (таниш бўлсин, бўлмасин) «худойи» жанозасини ўқиб, унинг орқасидан қабристонгача бораман ва насибага яраша йиртиш олиб қайтаман. Агар ўлик эгалари мени танимасалар яна ҳам яхшироқ, у вақтда салламнинг катталигига қараб каттароқ йиртиш берадилар.\n— Сиз соч олдириш учун ортиқча пул ҳам тўламайсиз-ку, унинг ташвишини чекиб нима қиласиз? — деди сартарош бир кафт сувни Қори-Ишкамбанинг бошига қуйиб, сочларини ишқалаб тургани ҳолда, — бошқа одамлар ҳафта-ўн кунда соч олдириб турсалар, сиз икки ойда бир марта соч олдирасиз, устара ҳақини ҳам бошқалар берадиганнинг ярмисича бериб қочасиз.\nҚори-Ишкамба бир оз зарда қилиб, бошини сартарошнинг қўли остидан тортди ва бўйини чўзиб, бошини кўтариб, кўзини сартарошнинг юзига тикиб, деди:\n— Мен хоҳ ҳафтада бир марта соч олдирай, хоҳ икки ойда бир, бунинг сизга ҳеч бир алоқаси йўқ. Менинг сочим хоҳ ўсиб кетган бўлсин, хоҳ ўсмаган бўлсин, сиз бир марта устара урасиз, узун соч учун икки марта устара ишлатмайсизки, меҳнатингиз ортиқ сарф бўлса, Агар мен соч олдириш ҳақини бошқалардан кўра камроқ берсам, бу тўғрида шикоят қйлишга ҳақингиз йўқ, чунки ўзингиз кўриб турибсизки, бошимнинг ярмиси сочсиздир ва сиз у ерга ҳеч бир устара урмайсиз..\nМен Қори-Ишкамбанинг кейинги сўзларидан огоҳланиб, унинг бошига қарадим, дарҳақиқат бошининг тепаси сочсиз ва териси бурма-бурма бўлиб, қотиб қолган экан.\nСартарош Қори-Ишкамбанинг бузилган кайфини тарқатиш учун бўлса керак узр оҳанги билан:\n— Мен ҳазил қилдим, Қори амаки, — деди, — хоҳ кўп ҳақ беринг, хоҳ оз, сизнинг пулингиз табаррук. Икки бошдан мен бой бўлмайман, қайси сартарош ё косиб бой бўлганки, мен бой бўлар эдим.\n— Бойлик, қашшоқлик худодан, — деди Қори-Ишкамба ишонтирувчи бир оҳанг билан, лекин унинг масхаралаб, илжайиб туришидан ўзининг ҳалиги сўзига ишонмаганлиги билиниб турарди.\nСартарош Қори-Ишкамбанинг сочини олиб бўлди, лунгини унинг бўйнидан олиб, бир чеккада турган қути устига олиб бориб қоқди. Лунгини сочлардан тозалаб, қайта бошдан Қорининг бўйнига ўраб, унинг бошига сув қуймоқчи бўлганида:\n— Керакмас, — деди Қори-Ишкамба, — мўйловимни қайчиласангиз бас, бошнинг кирини тозалаттиришга фурсатим йўқ.\n— Нега? Бирон жанозанинг вақти яқинлашдимики, мунча шошиласиз?\n— Жаноза учраса соат ўн иккиларда хонақоҳ саҳнида учрайди, — деди Қори ва сартарошхонанинг деворида осилган соатга қараб, яна деди:\n— Ҳали соат ўн, бошқа зарур ишим бор.\n— Яна қандай зарур иш экан у? — деб сўради сартарош.\nШу вақт банка ходимларининг чой ичиш вақтлари, агар бир оз кечиксам чойдан қоламан.\n— Хўп, ундай бўлса… — деди сартарош салмоқлаб ва Қорининг лабини икки бармоғи билан буриб ушлаб, мўйловини қайчилашга киришди.\nМен бу сўз ва бу ҳолларнинг ҳеч биридан Қори-Ишкамбанинг қандай одам эканлигини аниқлай олмай қолдим. Мен «Агар бу одам бир неча зархарид ҳужранинг эгаси бўлса, нега ўзининг тирикчилигини, ҳатто соч олдириш пулини танимаган ўликларнинг йиртиши устига қўйган, ҳолбуки бундай иш, уйсиз-жойсиз, қўлидан ҳеч бир иш келмайдиган гадойларнинг иши. Агар ҳақиқатан бу одам уйсиз-жойсиз гадойдай бўлса, нега ўзини банк ходимлари билан ошна кўрсатади, ҳатто уларнинг тушлик пайти устига етиб боришни зарур санайди? Ҳар ҳолда бу қизиқ махлуқ кўринади. Буни таъқиб қилиб яхшигина танишиб олишим керак. Ҳужра сўраш масаласи бунга бир баҳона бўлади…» дердим ўз-ўзимга. Сартарош Қори-Ишкамбанинг мўйловини қайчилаб бўлган ҳамон у ўрнидан ирғиб турди ва салласини супачадан олиб, бошига қўндирди-да, сартарошхонадан чиқди.\n— Қори амаки, соч олдириш пули нима бўлди? — деб сартарош унинг орқасидан товуш берганда, у қайрилиб қарамасдан ва қадамини секинлатмасдан:\n— Майдам йўқ, яна соч олдирганда иккисини бир қўшиб бераман, — деб тезроқ юриб кетди ва бир нафасда кўздан ғойиб бўлди.\nИккинчи куни, мен яна Қори-Ишкамбани дуч келтириб, иложи бўлса, у билан танишиш ниятида кўчага чиқдим. Лаби ҳовузи Девонбегини айланиб хонақоҳнинг жануб томонидан бошланадиган баззозлик растасига тушдим. Баззозлик дўконлари олдида ўтирган одамларни бир-бир кўздан кечириб, бу растанинг ғарб томондаги адоғида бўлган Сесувга чиқдим-да, у ердан шимол томонга қараб борадиган растага бурилдим. Бу раста чинни бозори бўлиб, ўрта белида сандиқ саройи ва сандиқ сотиладиган дўконлар бор эди.\nРастада ҳали ўн қадам ҳам босмаган эдим, кўзим Қори-Ишкамбага тушди. У бир чиннифурушнинг дўкони супачасида оёғини осилтириб ўтирар эди. Мен ҳам унинг рўпарасига яқинроқ бориб, эшиги ёпиқ бир дўконнинг супачасига ўтирдим ва сичқон пойлаган мушукдай икки кўзимни унинг томонига тикдим. Чиннифурушнинг олдида бир чойнак чой бўлиб, у чойдан пиёлага қуйиб, навбат билан бир дафъа ўзи, бир дафъа Қори ичишар эдилар. Шу вақтда бир новвой бошида бир сават, қўлида бир сават нон билан “суви мой, уни шакар, иссиқ нон. Эҳтиёт бўл, қўлинг куяди!” деб растадан ўта берди…\nҚори-Ишкамба новвойни чақирди, новвой унинг олдига бориб, қўлидан саватни пастлатганда, у, икки дона қип-қизил нонни танлаб олди. Нонларни синдириб чиннифурушнинг елпиғичи устига ташлади ва бир бурдани оғзига тиққандан кейин қўлини ён чўнтагига солди.\nМен унинг бу ишидан жуда таажжубда қолдим, унинг бу иши тунов кун сартарошхонада кўрганим одамнинг ишларига ўхшамас эди: тунов кун у ўзини, тирикчилиги ўликларнинг йиртиши устига қолган исқирт бир одам қилиб кўрсатган эди, соч олдириш ҳақида бошининг сочсиз жойларига ҳисоблаб, охири ҳақ бермасдан қочиб кетган эди: бугун бўлса савдолашмасдан икки нонни олди, уни бошқа бир одамнинг дўкони олдида синдириб, биргалашиб ейиши билан бу кун, у, менинг кўзимда «Ҳотами Тойи» бўлиб кўринди.\nҚори-Ишкамба чўнтагига тиққан қўлини олиб бошқа чўнтагига тиқди. Бу орада тағин бир бурда нон олиб лунжига жойлади. Новвой: «Тез бўлинг, Қори амаки, мени узатинг, ноним совиб, бозордан қолмасин», — деб қистар эди.\nҚори-Ишкамба ҳамма чўнтакларини ахтариб бўлгандан кейин, чиннифурушга қараб:\n— Ука, шу нонларнинг пулини сиз бериб туринг, чўнтагимда пулим йўқ экан, агар пулим йўқлигини бошдан билсайдим, нонларни синдирмас эдим, — деди ва ўзи хотиржам бўлиб, икки қўллаб нон ейишга киришди.\nЧиннифуруш манглайини буриштириб, бир нонга қаради, бир Қорига, охири новвойдан ноннинг нархини сўрагандан кейин ғаладонидан пул чиқариб, тўлаб юборди.\nАммо Қори-Ишкамба новвойга ҳам, чиннифурушга ҳам қарамай икки кўзини йонга тикканича лунжига нон бурдаларини тиқмоқда эди. Фақат чиннифуруш новвойни узатиб, ўз олдига қўйиб қўйилган чойни ичаётганида Қори-Ишкамба унга қарамагани ҳолда қўли билан уни нон ейишга таклиф қилди.\nЧиннифуруш нондан бир бурда олиб еб, қўлидаги пиёлани бўшатгунча, Қори-Ишкамба синдирилган нонларни еб тугатаёзган ва елпиғич устидаги синдирилган нон камайган сари, Қори-Ишкамбанинг иштаҳаси орта борарди. Охири шу даражага етдики, чайналмаган нон билан тўлган лунжини қимирлата олмайдиган, томоғидан нон ўтмайдиган ва оғзи гапиришга имкон тополмайдиган бўлди. Қўли билан чиннифурушга чойнакни кўрсатиб, ишорат билан бир пиёла чой қуйиб беришни суради. Чиннифуруш илжайгани ҳолда пиёлага чой қуйиб, унга узатди. Қори-Ишкамба бир қўлини елпиғич устида қолган энг охирги бир бурда нон устига қўйгани ҳолда иккинчи қўли билан пиёлани олиб, бир ҳўплам чой ичди. Шу билан оғзидаги нонлар юмшаб, лунжи бир оз бўшаган бўлса керакки, энг охирги нон бурдасини ҳам оғзига тиқди ва пиёладаги чойни хўриллатиб ичгандан кейин, оғзидаги нонларни чайнай-чайнай ўрнидан туриб кетди. Мен ҳам унинг орқасига тушдим…\nҚори-Ишкамба йўл юришда унча шошилмас эди, аста-аста қадам ташлаб, икки томондаги дўкон ва дўкондорларни бир-бир кўздан кечирар, кўзи кўзига тушган одамлар билан «салом-алик» ҳам қилар эди.\nУ бир неча қадам юргандан кейин, сандиқ саройи, олдида бир сандиқфуруш дўконининг супачасига ўтирди. Сандиқфурушнинг ўзи дўконининг ичкарироғида ўтирарди, олдига ҳисоб чўти тик қўйилган бўлиб, лаби пичирлар эди.\nҚори-Ишкамба ўтиргани ҳамон ёнбошлаб, қўлини чўтнинг орқасига узатди-да, у ердан бир нарсани олиб оғзига тиқди.\nМен сандиқфуруш дўконининг ёнида ўтирарга жой топмадим, ноилож қолиб, узоқроқда бир бўш жой топиб ўтирдим. Лекин у ердан туриб Қори-Ишкамбанинг ишларини пайқай олмас эдим. Фақат сандиқфуруш дўконининг олдидан ўтаётганимда шуни сездимки, у, бир нарсани (ўтган-кетганларнинг кўзидан яширмоқчи бўлиб) ҳисоб чўти панасига қўйиб емоқда экан, шундай бўлса ҳам, Қори-Ишкамбанинг «ўткир кўзи» уни кўрган ва ола солиб у ерга ўтириб, у нарсани ейишда сандиқфурушга ёрдамлаша бошлаганини пайқадим, у нарсанинг нима эканлигини аниқлай олмадим.\nҚори-Ишкамба сандиқфуруш дўконида кўп ўтирди, ейдиган нарсани еб бўлганидан кейин, ўрнидан туриб дўппи ва шоҳи бозори бўлган «тимча»га кирди. Бу «тимча» деб аталган бозор чиннифурушлик растаси билан атторлик растаси орасида кўндаланг бўлиб, икки растани бир-бировига туташтирадиган усти ёпиқ торгина бир йўлакча эди.\nМен тимчадан анча узоқликда ўтирган жойимдан туриб, Қори-Ишкамбанинг орқасидан етишмоқ учун дарров йўлга тушдим ва тимчага кириб, унга етиб олдим. У ҳам бу гал бир оз тез юрар, икки томондаги дўкон ва дўкондорларга кўп қарамас эди. Фақат бора туриб бир дўппифурушнинг дўкони олдида тўхтаб қолди.\nТеваракда муносиб ўтирар жой бўлмаганидан, мен ҳам ўзимни харидор кўрсатиб, дўппифуруш дўконининг олдида турдим.\nҚори-Ишкамба дўппифуруш билан саломлашгандан кейин, ундан:\n— Менинг дўппиларимни сотдингизми? — деб сўради.\n— Йўқ, ҳали сотганим йўқ, — деди дўкондор.\n— Сотгансизку-я, лекин пулини бир неча кун ишлатмоқчисиз? — деб Қори-Ишкамба дўкондорнинг гапига ишонмаганлигини билдирди.\n— Қори амаки, сиз одамга ишонмайдиган бир кишисиз, шундай дегани ҳолда дўконлар орқасига қайрилиб қўлини рафчаларнинг бирига узатди ва устма-уст қўйилган, бир даста дўппини олиб, Қори-Ишкамбага кўрсатди:\n— Шулар сизнинг дўппиларингиз эмасми?\n— Шулар менинг дўппиларим, — деди ва қўшимча қилди, — бошда ҳам мен сизнинг гапингизга ишонгандим, фақат бир ҳазил қилган эдим-да, дарров аччиғингиз келмасин.\n— Нега аччиғим келсин? Сизнинг мунақа «ҳазил»ларингизни энди эшитаётганим йўқ-ку.\n— Хўп, ҳазилни бир ёққа қўяйлик, — деди Қори-Ишкамба, — мен бу кун пулга жуда муҳтожман. Бир иш қилиб шу дўппиларнинг пулини, ҳеч бўлмаганда ярмисини бериб турсангиз, мени жуда миннатдор қилган бўлар эдингиз. Шундай қилинг, жон ука! Илоҳи болаларингизнинг тўйини кўринг!\n— Бу гапингиз ҳазил бўлса ҳам яхши эмас, чин бўлса ҳам, — деди дўппифуруш жиддий бир оҳанг билан.\n— Шунинг учунки, — деди дўппифуруш, — сиз мендан ўз дўппиларингизни чакана нарх билан сотиб беришни сўраган эдингиз, агар мен ўз дастмоямдан сизга буларнинг пулини аввалдан бериб қўйиб, кейин битта-битта сотиб, у пулнинг ўрнини тўлдирсам, менга фойда бўлмайдигина эмас, балки зарар бўлади. Чунки сизнинг ўзингиз ҳар юз тангангиз учун менинг ўзимдан ҳар ойда икки ярим танга фойда оласиз. Шундай бўла туриб, «ўз пулингдан менга бериб тур», дейсиз.\nҚори-Ишкамба, дўппифурушнинг бу гапига жавоб тополмаганидан бўлса керак, ўйлаб қолди ва дўппифуруш яна сўзга киришди:\n— Бўлмаса бир иш қилайлик — на сих куйсин, на кабоб.\n— Қандай иш? — деб сўради Қори-Ишкамба.\n— Сиз ўз дўппиларингизни кўтара нарх билан баҳолаб менга сотинг, мен ҳам буларнинг пулини сизга нақд тўлай, ундан кейин чакана нарх билан ўз ҳисобимга битта-битта сотай, у ҳолда менга ҳам бир нарса қолади, сиз ҳам пулингизни ҳозирдан оласиз, нима дейсиз?\n— Бундай савдо менга тўғри келмайди, у вақтда : дўппилар пулининг қарийб тўртдан бири қўлимдан кетади, — деди Қори-Ишкамба ва кетмоқчи бўлди.\n— Ўтиринг! Дўппиларингиз пули устидан битта чой дамлай, — деди дўппифуруш ҳазиллашиб.\n—Раҳмат, мен ҳозир банкага бориб чой ичаман, — деди Қори ва кулиб қўшимча қилди, — менинг дўппиларим пулидан бўладиган чойга на сизнинг тишингиз ўтади, на ўзимники.\nДўппифуруш Қори-Ишкамбанинг бу гапига куларкан, мендан:\n— Сизга нима керак?— деб сўради.\nҚетармон бўлиб қадамини олға босган Қори-Ишкамба менинг бу гапимни эшитиб, йўлдан қайтиб тўхтаб қолди ва дўппифурушга қараб:\n— Бу кишига менинг дўппиларимдан кўрсатинг! — деди. Дўппифуруш Қори-Ишкамбанинг дўппиларини дастаси билан менинг қўлимга бериб:\n— Мана булардан бирортасини танланг! — деди. Мен ҳам уларнинг орасидан биттасини ажратиб;\n— Мана шуниси қанча туради? — деб сўрадим.\n— Беш танга, — деди дўппифуруш.\n— Икки танга! — дедим мен дўппиларни дастаси билан унинг қўлига қайтариб бериб.\n— Инсоф қилинг, ука, — деди Қори-Ишкамба менга қараб, — буларнинг ҳар бирига тўрт тангалик масаллик сарф бўлган, ақалли ўша масаллиқнинг пулини беринг, тикиш ҳақини сизга бағишласинлар,\n— Бу киши дўппи олмайдилар, — деди дўкондор дўппиларни рафчага қўя туриб, — бекорга хомтама оўлманг.\nҚори йўлга тушди, мен ҳам…\nҚори-Ишкамба тимчанинг атторлик растасига ўтиладиган томондан чиқиб, бир атторнинг дўкони олдида тўхтади. Мен ҳам дўппифуруш дўкони ёнидаги тажрибамни ишлатиб, ўзимни харидор кўрсатиб унинг ёнига бориб турдим.\nҚори-Ишкамба аттор билан саломлашгандан кейин унга: — «авараси» ҳисобидан бир тишлам гулқанд беринг, иштаҳадан қолибман, — деди.\nАттор кулимсираб, олдидаги мис тоснинг қопқоғини очди ва унинг ичидан темир белча билан ёнғоқдай гулқанд узиб, Қорига узата туриб деди:\n— Хайриятки, иштаҳадан қолган экансиз Қори ака, бўлмаса бутун дунёни еб қўяр эдингиз.\nҚори-Ишкамба белчани атторнинг қўлидан олиб, унинг учидаги гулқандни тиши билан узиб олди ва белчани атторга узатиб:\n— «Авараси» жуда ҳам кичик бўлипти, тишларимнинг ковагида йўқолиб кетди, — деди.\n— Дўконим кичкина, молларимнинг бори бобо олиб набира сотадиган моллар, бу ҳолда «авараси» бундан катта бўлмайди.\n— Хўп, «авараси» учун бўлмаса худо учун яна бир тишлам беринг, дуо қиламан, — деди Қори-Ишкамба.\nАттор яна бир тишлам гулқанд узиб, белча билан Қорига узатди, Қори бу дафъа белчани атторнинг қўлидан ола туриб, менга қараб:\n— Ука, менда бирон ишингиз борми? —деди тўсатдан. Мен унинг бу саволидан шошиб қолдим, чунки бундай саволни ундан кутмаган ва жавобига ҳозирланмаган эдим. Мен: «Ҳа, сизда ишим бор, ойлоқ ерда айтаман» деб, уни бир чеккага тортиб, ҳужра масаласини унинг олдига қўйиш ўрнига, бошқача ҳаракат қилдим: аттор агар: «Ҳа, ука, сизга нима керак» деса, унинг жавоби учун ҳозирлаб қўйган сўзимни телбаланиб, Қори-Ишкамбага айтиб юбордим:\n— Ҳа, менга мурч керак! — дедим.\nАлбатта бу жавоб Қори-Ишкамбанинг: «ука, менда бирон ишингиз борми?» деган саволига тамоман алоқасиз бўлиб тушди. Буни дарҳол ўзим ҳам сездим, шунинг учун тезлик билан қўлимни ён чўнтагимга тиқдим, дарров бир оз мурч олиб, у ердан қочмоқчи. бўлдим. Бахтга қарши, чўнтагимда бирон пул ҳам йўқ экан,қизариб-бўзариб атторга қараб:\n— Ҳозир ёнимда пулим йўқ экан, бориб пул келтириб, сўнгра оламан, — дедим-да, тура солиб у ердан қочдим. Атторнинг дўкони олдидан узоқлашаётганимда кўзимнинг қири тушди: Қори-Ишкамба қуйи лабини! юқори лаби устига тортиб, менинг ҳақимда ниманидир ишорат билан атторга англатмоқда эди.\nБугун ҳам менинг «овим» юрмади. Юрмадигина эмас, тузоқ олдига келган «ов» ҳуркиб қочган эди, бундан буён унинг орқасидан тушиш йўли мен учун тўсилган эди; Қори-Ишкамба олдида шарманда бўлган эдим. «Мурч олишим»нинг ёлғонлиги унинг олдида кун каби ойдин эди. Мен мурч олмасдан «мурч еган» эдим, ҳатто у «мурч олишим»га қиёс қилиб «дўппи олишим»нинг ҳам ёлғонлигини билиб олган эди.\nЭнди пушаймон қилиш ўринсиз, «афсус» фойда бермас, ов тузоқдан қочган, қуш қўлдан учган эди.\nШунингдек, мен у билан танишиш ва унинг аҳволини ўрганишдан умидимни узмаган, фақат бу мақсадга етишиш учун бошқа йўллар, бошқа тадбирлар изламоқда эдим. Охир хаёлимга маиа шундай бир фикр келди: унинг уйининг адресини топаман, тўппа-тўғри уйига бораман, унинг олдида «дўппи олишим» ва «мурч олишим»нинг ёлғонлигини инкор қиламан, «сизнинг орқангизга тушишдан мақсадим, сиз билан танишиб, сиздан ҳужра сўрамоқ эди», дейман. Шу билан ҳам шармандаликдан қутуламан, ҳам у билан танишиб оламан, Шундан кейин унинг аҳволини ўрганиш учун менга йўл очиқ бўлади.\nРукнларСадриддин Айний (1878-1954)\n← Аввалги Аввалги Садриддин Айний. Дохунда (роман)\nКейинги → Кейинги: Иброҳим Раҳим. Ишбилармон қисмати (қисса)\nҒафур Ғулом. Ўтган замон ҳангомалари (спектакль)


Яна биттасини ўлдиришди!..\nҲали бери қарама қаршиликлар тўхтайдиганга ўхшамайди. Чунки охирги пайтларда қанча тақиқловлар, норозиликлар бўлишларига қарамасдан барибир оқ танли полициячилар қора танлиларни ўлдиришаяпди!..\nЙигирма ёшли қора танли Доунт Райт Американинг Миннеаполис шаҳрида (МИННЭСОТА) полиция томонидан ҳибсга олишга уриниш пайтида вафот этди, бу эса намойишчилар ва полиция ўртасида тўқнашувларга олиб келди. Бу ҳақда Star Tribune хабар бермоқда.\nЯкшанба куни соат 14.00 да полиция Райтнинг машинасини йўл ҳаракати қоидаларини бузгани учун тўхтатган ва автоуловни текширганда, аввалроқ бу йигитни ҳибсга олиш тўғрисида ордер берилгани маълум бўлди. Ҳуқуқ-тартибот идоралари қоидабузарни ҳибсга олишга уринишган, эркак ўзи машинага ўтирган, шундан кейин полициячилардан бири уни отиб ташлаган. Ҳайдовчи яна газни босган ва бошқа машинани уриб ўлган.\nШунингдек, машинада бир қиз бор эди, у касалхонага ётқизилган, унинг аҳволи барқарор.\nВоқеадан бир неча соат ўтгач, Райт вафот этган жойга бир неча юз киши келди. Намойишчилар полиция билан тўқнашган. Ҳуқуқ-тартибот идоралари резина ўқлардан фойдаланганлар. 20.30 ларда қарама-қаршилик пасайишни бошлади…\nБечора, таъзия бўлганлиги учунгина хотинидан рухсат ололди!..


МИНОР МАСЖИДИ | «Ўзбекистон маданий мероси жаҳон тўпламларида» лойиҳаси\nМинор масжиди – Ўзбекистон пойтахти азим Тошкентдаги янги масжид. Анҳор бўйида жойлашган мазкур масжид йилдан-йилга ободонлашиб бораётган соҳил ҳуснига янги чирой бағишлади. Минор масжиди қурилиши 2013 йилнинг ёзида Ўзбекистон Республикаси Президентининг «Тошкент шаҳрининг Минор маҳалласи ҳудудида масжид барпо этиш чора-тадбирлари тўғрисида»даги қарори асосида бошлаб юборилган эди. 2014 йил 1 октябрда, мусулмонларнинг муқаддас Қурбон ҳайити арафасида Президент Ислом Каримов янги «Минор» масжидини очди. Масжид биноси анъанавий Шарқ ва ўзбек меъморчилиги усулида қурилди: масжиднинг бош биноси – икки қаватли хонақоҳ, иккита пештоқ, баландлиги 38 метр бўлган иккита минора қад кўтарди.\nМасжид ҳовлисининг икки томонида миллий ёғоч ўймакорлиги услубларида безатилган устунли айвонлар бунёд этилди. Айни маҳалда пишиқ ғиштдан қурилган қадимий масжидлардан оқ мармардан\nбарпо этилгани билан ажралиб туради. Ҳаво очиқ кунларда бутун иншоот порлайди, унинг нилий гумбази эса гўёки осмонга сингиб кетаётгандек туюлади. Масжид интерьери нақш услубида безатилган, меҳроби Қуръони карим оятлари билан зийнатланган. Минор масжиди айвони бўлган олд қисмга ва зарҳал меҳробли, 2400 намозхонга мўлжаллаган улкан думалоқ хонақоҳга бўлинган. Минор масжиди Тошкент ва бутун Ўзбекистон мусулмонларининг йирик диний марказларидан бирига айланди.\nИншоот қурилиши давлат бюджети ва Ўзбекистон мусулмонлари идораси маблағлари ҳисобидан молиялаштирилди. Минор масжидида ташриф буюрувчилар учун барча шарт-шароитлар муҳайё этилган. Таҳорат учун махсус ажратилган хоналар замонавий воситалар билан жиҳозланган. Масжиддаги барча битиклар хаттотлар – Ҳабибуллоҳ Солиҳ, Ислом Маматов ва Абдулғафур Ҳақбердиевлар тарҳлари асосида амалга оширилган.


Туркия Сурияда ИШИДни бир ўзи йўқ қилиб ташлаши мумкинлигини билдирди » Ўзбекистон янгиликлари – Zamin.uz\nТуркия Сурияда ИШИДни бир ўзи йўқ қилиб ташлаши мумкинлигини билдирди\n25 декабрь 2018, 19:51\nАнқара Америка қўшинларини Суриядан олиб чиқиш PYD/YPG террорчилари манфаатларига хизмат қилмаслиги кераклигини аниқ билдирди, дея маълум қилмоқда Туркия ташқи ишлар вазири Мавлуд Чавушўғли.\nУнинг сўзларига кўра, Анқара ва Вашингтон Суриянинг Манбижи бўйича йўл харитасини Суриядан Америка қўшинлари олиб чиқиб кетилишидан аввал амалга оширишни якунлаш тўғрисида келишиб олди.\n«Америка томони Манбиж бўйича келишувларни амалга ошириш кечикаётганини тан олмоқда», - деди Чавушўғли.\nТурк дипломатияси раҳбарининг таъкидлашича, расмий Анқара Фурот дарёсидан шарқда жойлашган Сурия туманларини террорчилардан тозалаш бўйича чоралар кўришга тайёр.\nЧавушўғли эслатишича, Туркия президенти Ражаб Тоййиб Эрдўғаннинг Сурия шарқида ҳарбий амалиёт тез орада бошланиши ҳақидаги баёнотидан кейин жиддий ўзгаришлар юз берди. АҚШ, хусусан, Америка қўшинларини Суриядан олиб чиқиш тўғрисида эълон қилди, дея таъкидлаган вазир.\nШунингдек, ТИВ раҳбарининг хабар беришича, Анқара ва Вашингтон Америка қўшинларини Суриядан олиб чиқишни мувофиқлаштириш мавзусида ишламоқда. «Бу масала ТИВ ва Туркия ҳамда АҚШ мудофаа маҳкамалари даражасида муҳокама қилинмоқда», - деди Чавушўғли.\nУнинг сўзларига кўра, Анқара Суриядан Америка қўшинларини олиб чиқиш қароридан мамнун ва бу жараён PYD/YPG террорчилари манфаатларига хизмат қилмаслиги кераклигини билдирди.\nЧавушўғлининг таъкидлашича, Туркия Сурияда ИШИД террорчиларини бир ўзи йўқ қилиб ташлаши мумкин. Ташқи ишлар вазири хабарига кўра, Суриядаги вазиятга ечим топиш масаласини муҳокама қилиш учун Москвага ташриф буюради.\nШунингдек, унинг сўзларига кўра, Туркия Ислом ҳамкорлик ташкилоти мулоқот гуруҳини 10 январь куни Истанбулда Яман бўйича йиғилиш ўтказишга чақирди.\nЯнгиликлар » Дунё » Туркия Сурияда ИШИДни бир ўзи йўқ қилиб ташлаши мумкинлигини билдирди\n17:30 Эрдўған Африн шаҳрининг террорчилардан озод қилинганини эълон қилди\n18:13 Қарийб 400 нафар террорчи йўқ қилинди - Туркия


"Мия гигиенаси": Компанияларга психоаналитиклар керакми?\nКорхоналар эгалари ва топ-менежерлар ўз ходимлари учун психоаналитик ёллаб, фойда кўришмоқда. Нима учун «Битрикс-24» раҳбари бундай мутахассисни штатга ёллади ва бу ижтимоий тадқиқот қандай натижа берди? Forbes таҳлилчи Сергей Рижиковнинг шу ҳақидаги мақоласи билан бўлишди.\nWorld Health Organisation'га кўра, стресс XXI асрнинг асосий касалликлари рўйхатига киритилган. Сайёрамиз иқтисодиёти ҳар куни ходимларнинг иш жойларида стресс орттириши сабаб юзлаб миллиардларни йўқотади. АҚШ йўқотишларни 300 миллиард доллар, Германия - 29,2 миллиард евро, Австралия - 5,3 миллиард Австралия доллари, Франция эса 3 миллиард еврога баҳоламоқда.\nХалқаро меҳнат ташкилоти (ХМТ) маълумотларига кўра, ҳар йили 2,3 миллион киши стресс ва иш жойида соғлиғини йўқотиш натижасида ҳаётдан кўз юмади. Ҳар 15 сонияда кимдир иш жойининг ўзида вафот этади. Ходимлар ўлимига асосан юрак-қон томир касалликлари сабаб бўлади.\nДавомли стресс оғир психологик деформациялар - депрессия ва руҳий касалликларга олиб келади. Кўп ҳолатларда муаммони спиртли ичимликлар, гиёҳванд моддалар ва ассоциал хатти-ҳаракатлар билан "даволаш" кузатилади.\nДалилларга мурожаат қиламиз — ҳафтасига 55 ва 77 соат ишлаган ходимларнинг ўртача самарадорлиги тахминан бир хил бўлади. Бироқ кўп меҳнат қилган ишчининг жиддий касаллик "орттириш" хавфи 33 фоизга ўсади. Компанияларнинг эгалари ва топ-менежерлари стресс, офисдаги ноқулай муҳит, қатъий дедлайн ва ноаҳил жамоага жиддий муаммо сифатида қарашармикан? Йўқ, албатта. Бу каби муаммолар аксарият раҳбарларни қизиқтирмайди.\nАслида эса трансмиллий корпорациялар бир неча ўн йиллардан буён ўз ходимларида стрессни бартараф қилишга жуда жиддий муносабатдалар. Улар штат психоаналитиклари ёрдамига мурожаат қилишади. 1940-йиллардан психологлар ҳатто алоҳида йўналиш — Industrial-Organisational Psychology (I-O psychology) сифатида пайдо бўлган. Йўналиш асосан америкалик психолог Роберт Йеркес шарофати билан юзага келган. Биринчи жаҳон уруши даврида у Army Alpha ва Army Beta психологик мувофиқлик тестини ишлаб чиққан.\nБу ҳужжатлар АҚШ ҳукуматига ўз армияси персоналини самарали ёллаш ва тақсимлашга ёрдам берган. Иккинчи жаҳон уруши даврида Америка ҳарбий раҳбарияти Йеркс ва унинг жамоасини яна ҳарбий кучларда ишлашга жалб қилди. Ушбу кампания давомида у армия бўлимларида ахлоқ-одоб ва ментал иқлим масалалари билан шуғулланган. Психологнинг армияда фаолият юритиши шу қадар ижобий самара берганидан бирйўла икки гигант — Standard Oil и General Electric Робертнинг хизматларига қизиқиб қолди. Бу — ташкилот штатида психоаналитик фаолиятидан фойда бўлиши исботланган илк машҳур ҳолатлардан бири. Бугунга келиб АҚШда ҳатто NFL футбол жамоалари раҳбарлари ҳам I-O Psychology мутахассисларини ўзи ишига жалб қилади. Шу ўринда таъкидлаш жоизки, ушбу лиганинг 32 жамоаси ҳам дунёнинг энг қимматбаҳо топ-50 жамоаси рўйхатига киради.\nРоссияда ҳам қатор компания ва идоралар, жумладан Марказий банк, Ички ишлар вазирлиги, Deloitte кабилар штат психоналитиклари хизматларидан фойдаланади. Бироқ у ердаги иш оламида ҳам ҳануз оммавий "мия гигиенаси" маданияти йўқ. Компаниялар эгалари ва топ-менежерлари ўз ходимлари учун психоаналитик ёллашдан пул тежаб, охир-оқибат ўзлари азият чекишади - бундан компания ва қайсидир маънода бутун мамлакат иқтисодиёти зарар кўради.\nИнсон ўзига ўзи ёрдам бера олмайдиган кўп вазиятлар бўлади, компания ёки раҳбарларнинг ўзи эса бунга аниқлик кирита олмайди. Аксарият бу ходимнинг "шахсий дунёси" деб ҳисоблайди, унинг бизнесга таъсир қилиши ҳақида ўйлаб кўриш эса ҳамманинг ҳам хаёлига келмайди. Ходимнинг бизнесдаги муваффақияти учун улкан салоҳият айнан шунда яширин. Кўп ходимлар муайян даражадаги маошга эришганидан кейин мотивация тўғридан-тўғри иш бермайди. Қоидага кўра, раҳбар билан бу ҳақида гаплашилмайди. Бошқа бир вазият - ходимнинг шахсий ҳаётида оғир дамлар бўлиб, бунда ходим ҳар қанча ҳаракат қилмасин, яхши ишлай олмайди.\nҒарбий бизнес маданиятида performance-менежмент тушунчаси бор, унинг мақсади - ходимнинг самарадорлиги ўсмоқдами ёки пасаймоқда, шуни баҳолаш. Агар кўрсаткичлар пасайса, психоаналитик нима учун бундай бўлганига ойдинлик киритиб, муаммони бартараф этишга ёрдам беради.\nКорпорация ичида бир лойиҳа менежерлари ишлаш ўрнига ўзаро муносабатларга ойдинлик киритиши натижасида қанчадан-қанча бизнес-жараёнлар тўхтаб қолиши мумкинлигини ҳатто тасаввурингизга ҳам сиғдира олмайсиз! «Битрикс24» жамоасида техник қўллаб-қувватлаш бўйича жуда ақлли ва профессионал ходим бор эди. Бир куни у менинг олдимга келиб, ишдан бўшамоқчи эканини айтди: маълум бўлишича, иш бўйича ёзишмаларда мижоз унга оғир психологик жароҳат етказган. Бу вазият мени компанияда психоаналитик фаолиятининг муҳимлиги ҳақида ўйлашга мажбур қилди. Айниқса, инсоннинг интеллектуал ва эмоционал ресурсларига катта юк тушадиган компанияларда бундай ҳолатлар тез-тез учраб туради. Мен компания ичида кучли эмоционал тадқиқот ўтказишга қарор қилдим ва бирор марта бундан афсусланмадим.\nШахсан мен учун тадқиқотнинг энг қийин босқичи топ-менежерларга улар психоаналитик хизматларига муҳтож эканликларини айтиш бўлди. Энг аввало ходимларга психиатр, психолог ва психоаналитик ўртасидаги фарқни тушунтириш керак бўлади. Психиатр руҳий фаолият бузилиши билан шуғулланади, психолог ёрдам беради ва қўллаб-қувватлайди, психоаналитик эса мавжуд муаммони англаб етишга кўмак беради. Бунинг учун ҳафтасига 1-2 соат музокаралар хонасида у қадар чарчатмайдиган суҳбатлар олиб борилади. Тушунмовчиликлар бўлмаслиги учун мен умумий маъруза ўтказдим, бу лойиҳанинг нима учун кераклиги, унинг ҳар бир ходим ва компанияга қандай фойда келтириши, муаммони англаш ва шахсий ўсишни қандай кучайтириш мумкинлиги ҳақида сўзладим.\nКимдир дарҳол рози бўлди, яна биров ўйлаб кўришини айтди. Кимгадир бир сеанснинг ўзи етарли бўлса, бошқасига ҳатто ўн учрашув ҳам камлик қилди. Психоаналитик билан ишлаш тизими қуйидагича йўлга қўйилди: хизматлар учун тўловларнинг кичик қисмини ходим ўзи тўлаши, қолганини компания киритиши керак. Сеанс давомийлиги - бир соат. Табиийки, ходим ва психоаналитик ўртасида муҳокама қилинган барча маълумотлар қатъий конфиденциал бўлади. Сеанс вақтида менежер турлича - ҳам иш, ҳам бошқа мавзуларда саволлар бериши мумкин.\nКомпания топ-менежерларининг аксарияти биринчи сеанслар тўлқинидан ўтишди. Навбат ўрта звено раҳбарларига келди - бу ерда лойиҳа мисли кўрилмаган фойдани қайд этди! Бир неча ҳафата ўтибоқ мен бизнесдаги илк натижаларни кўра бошладим. Йиғилишлар, мажлислар ва скайп-конференцияларнинг аксариятида ходимлар бир-бирлари билан осонгина келиша бошлашди, ҳамкасблар очиқдан-очиқ бир-бирига қарши бўлган вазиятлар сони қисқарди.\nТадқиқот давомидаги бошқа кузатув шахсий тарих билан боғлиқ. Раҳбарлардан бирига унинг раҳбар эканини ҳис қилиш учун ички ишонч етишмаган, лекин психоаналитик билан мулоқот қилгани сари вазият яхши томонга ўзгарди. Ходим анча хотиржамлашди ва ўз даражасидаги вазифаларни янада ишонч билан уддалай бошлади.\nШундан сўнг мен бутун бир компанияга хат ёздим ва «1С-Битрикс»нинг барча ходимларини тадқиқотда иштирок этишга таклиф қилдим. Умумий тақвимда биз сеанслар учун мунтазам слотлар яратдик. Тез орада психоаналитикнинг юкламаси шу даражага етдики, уни штатга қабул қилишга тўғри келди. Ҳозир унинг графиги уч ҳафта олдиндан ёзиб қўйилган.\nБир йил ичида компанияда нима ўзгарди? Биринчидан, ички муҳит, табассум қилувчи ходимлар сони бир неча бараварга ўсди. Бундан ташқари, HR-менежерлар кузатувларига кўра, штатда психоаналитикнинг борлиги янги иш ўрнига номзод танлашда қўшимча омил бўлиб хизмат қилди. Ҳозирча самарадорлик аниқ рақамлар билан ўлчанмади. Бироқ келгуси йили бу янги тажриба тўғридан-тўғри ёки қисман таъсир кўрсатувчи баъзи бизнес-кўрсаткичларни баҳолашни режалаштиряпмиз.\n12 ойлик фаолиятдан сўнг психоаналитикдан лойиҳани қандай баҳолаши ҳақида сўрадим. "Ажойиб, - дея жавоб берди у, - лекин одамлар қўл ишга бормайдиган даражадаги эмоционал ва психологик ҳолатга кўп тушишар экан. Шунчаки ишга келиб, йиғлайдиган ходимлар ҳам бор. Бундай ходимлар билан суҳбатларда оила ва ишдаги ҳал қилинмаган муаммоларнинг улкан қатлами очилади". Буларнинг бари иш жараёнига жуда катта таъсир кўрсатади. Компанияларнинг ўз ходимлари олдида ижтимоий жавобгарлиги ва психологик қулайлиги жуда тез реал иқтисодий фойда келтиради. Биз ҳеч қандай глобал мақсадлар қўймадик, бироқ бу тадқиқот компаниямиздаги энг мотивацияловчи тадқиқотлардан бири бўлди.\nКорпоратив психоаналитиклар базавий психологик муаммоларни ҳал қилишдан ташқари, ижтимоий тармоқларда салоҳиятли номзодларнинг психологик портретларини таҳлил қилишга ҳам ўргатишади, кадрлар бўлими учун тавсияларни тайёрлаш, песронал тўплаш, ишчи гуруҳларда психологик муҳитни созлаш ва қўллаб-қувватлашга ёрдам беришади. Шунингдек, бундай мутахассис янги келган ходимларга компанияга мослашишга ёрдам бериб, эски ходимларга мотивация беради ва уларнинг соғлом work-life balance даражасини қўллаб-қувватлайди. Бундан ташқари, психоаналитик ходимларнинг срғлиғи ва соғлом турмуш тарзини яхшилашга йўналтирилган турли корпоратив дастурларни ташкиллаштириш ва уларнинг бажарилишини назорат қилишга кўмак беришади. Хуллас, компанияда психоаналитикнинг ишлаши чекланмаган вазифалар ва имкониятлар, демакдир.\nИқтисодий турғунлик йилларида асос солинган 13 компания


«Лидс» собиқ футболчиси жисмоний тарбия ва спорт университетига ташриф буюрди - EFFECT.UZ\n«Лидс» собиқ футболчиси жисмоний тарбия ва спорт университетига ташриф буюрди\n. 00:22 | 09.06.2021\nБугун Ўзбекистон давлат жисмоний тарбия ва спорт университетига Англиянинг «Лидс Юнайтед», «Саутгемптон», «Фулхэм» сингари номдор клублари собиқ футболчиси, ҳозирги кунда мураббийлик фаолиятини олиб бораётган Майкл Ричард Адамс ташриф буюрди.\nТашриф доирасида университетнинг “Футбол назарияси ва услубияти” кафедраси профессор-ўқитувчилари учун Майкл Ричард Адамс иштирокида «Замонавий футбол янгиликлари ва муаммолари» мавзусида семинар ташкил этилди.\nШундан сўнг университет ректори, профессор Маҳмуджон Болтабоев ва меҳмонлар ўртасида халқаро талаб ва стандартлар асосида футбол бўйича тренер ва ҳакамларни тайёрлаш, қайта тайёрлаш ва малакасини ошириш юзасидан ўзаро фикр алмашилди.\nTeglar:«Лидс Юнайтед», Англия, университет, Ўзбекистон\nРоссияда аёлга жинсий зўравонлик қилган Ўзбекистон фуқароси қўлга олинди\nИнсон қадри энг буюк мақомда бўлмаган юртда яшаяпмиз!


Мирзиёев Лукашенкони Ўзбекистонга таклиф этди\n09:32 03.08.2019 (Янгиланган 09:33 03.08.2019)\nЎзбекистон президенти Шавкат Мирзиёев куни кеча Беларусь раҳбари Александр Лукашенко билан телефон орқали мулоқот қилди.\nТОШКЕНТ, 3 авг - Sputnik. Ўзбекистон президенти Шавкат Мирзиёев беларуслик ҳамкасби Александр Лукашенкони кеча бўлиб ўтган телефон мулоқоти давомида Ўзбекистонга таклиф этди, деб хабар берди мамлакат президенти расмий сайтида.\nМирзиёев суҳбат давомида Беларусьга илк расмий ташрифи давомида кўрсатилган илиқ меҳмондўстлик учун самимий миннатдорлик билдирган. Шунингдек, икки давлат раҳбарлари Ўзбекистон-Беларусь саммити кўп қиррали икки томонлама муносабатларни сифат жиҳатидан янги даражага кўтариб, уларни аниқ амалий мазмун билан бойитганини катта мамнуният билан қайд этганлар.\nМулоқотда эришилган келишувлар ва қабул қилинган ҳужжатларни "йўл харитаси" асосида амалга оширишга қаратилган биринчи галдаги чора-тадбирлар муҳокама қилинган.\nХусусан, савдо-иқтисодий, инвестициявий ва инновацион соҳалардаги ҳамкорликни кенгайтиришга алоҳида эътибор қаратилган. Жумладан, Беларусь корхоналарининг илғор технологиялари ва билимлари асосида иқтисодиётнинг турли тармоқларида қўшма лойиҳалар ва кооперация дастурларини илгари суриш хусусида сўз борган.\nДавлат раҳбарлари Ўзбекистон ва Беларусь ўртасидаги кенг кўламли ҳамкорликни янада ривожлантириш ва дўстлик муносабатларини мустаҳкамлаш борасида интилишлари қатъий эканини таъкидлаганлар.


ИСТЕЪМОЛЧИЛАР: АЛОҚА ХИЗМАТЛАРИДАН ФОЙДАЛАНИШ ЖАРАЁНИДАГИ ҲУҚУҚ ВА МАЖБУРИЯТЛАРИНГИЗДАН ХАБАРДОРМИСИЗ? - Истеъмолчилар ҳуқуқларини ҳимоя қилиш Агентлиги\nБундан бир неча йил олдин мамлакатимизнинг ҳар иккинчи аҳолиси мобиль алоқасидан фойдаланади, деб берилган статистик маълумотга ишончимиз комил эди. Бугунги кунда деярли ҳар икки киши уяли телефон (ҳатто иккита телефон рақами) эгасига айланди.Лекин биз уяли алоқа хизматларидан фойдаланувчи сифатида ўз ҳуқуқларимиз ҳақида биламизми? Энг кўп учрайдиган саволларга Ўзбекистон Республикаси Монополияга қарши курашиш қўмитаси ҳузуридаги Истеъмолчилар ҳуқуқларини ҳимоя қилиш агентлиги мутахассислари жавоб берадилар.\nАбонент қуйидаги ҳуқуқларга эга:\n– амалдаги тарифларга, хизматлар тавсифи ва хизматлар сифатига қўйиладиган талабларга, шунингдек оператор томонидан кўрсатиладиган қўшимча хизматларга мувофиқ шартномада кўзда тутилган мобиль алоқа хизматларидан фойдаланиш;\n– оператордан мобиль алоқа хизматларини кўрсатиш учун шартномада белгиланган мажбуриятларнинг бажарилишини талаб қилиш;\n– оператор ахборот-маълумот хизматининг хизматларидан фойдаланиш;\n– барча амалга оширилган уланишларнинг санаси ва вақти, уларнинг давомийлиги ва абонент рақамларини кўрсатган ҳолда оператор томонидан белгиланган тартиб ва шартларда барча хизмат турлари бўйича батафсил ҳисобни бепул олиш;\n– ушбу Қоидаларнинг талаблари ва шартнома шартларига риоя қилган ҳолда, шунингдек муайян ҳудудда (аэропорт, самолёт, антенна майдони ва бошқалар) амал қиладиган алоҳида қоидаларни ҳамда тўсқинлик қилиши ёки хавфли вазиятлар юзага келиши мумкин бўлган ҳолатларда (тиббиёт муассасалари, ёқилғини сақлаш ва қайта юклаш ҳудуди, портлаш ишларини ўтказиш жойларида ва бошқалар) чекланишларни ҳисобга олган ҳолда, исталган абонент қурилмасидан фойдаланиш;\n– фавқулодда тезкор хизматларни чақиришда, шунингдек шартномада назарда тутилган ҳолларда мобиль алоқа хизматларидан бепул фойдаланиш;\n– унга розилигисиз тақдим этилган хизматлар учун тўловини тўлашни рад этиш;\n– оператор томонидан тақдим этилаётган хизматлар бўйича таклифлар ва эътирозлар билан операторга мурожаат этиш;\n– оператор айби билан кўрилган зарарларнинг қопланишини талаб қилиш;\n– оператор хизматларидан фойдаланишни тўхтатиш;\n– шартномада кўзда тутилган тартибда оператор билан тузилган шартномани бекор қилиш;\n– оператор шартномани бажармаса ёки хизматлар шартномада кўрсатилган муддатда кўрсатилмаслиги аниқ бўлса, шартномани бажаришдан бош тортиш ва зарарларни қоплашни талаб қилиш;\n– оператор томонидан, кўрсатиладиган хизматлар сифатининг ёмонлашишига олиб келадиган даражада шартнома шартларидан жиддий четга чиқишга йўл қўйилган ёки бошқа жиддий камчиликлар юзага келган ҳолларда, ўз хоҳшига кўра: камчиликларни бепул бартараф этиш, кўрсатилган хизматлар нархини мос равишда камайтириш, такроран хизматларни кўрсатиш, келтирилган зарарларни тўлиқ қоплаган ҳолда шартномани бекор қилишни талаб қилиши мумкин.\nИстеъмолчилар алоқа хизматларидан фойдаланиш жараёнида қандай мажбуриятга эга?\nАбонент қуйидагиларга мажбур:\n– Мобиль алоқа хизматларини кўрсатиш тўғрисидаги қоидаларга риоя қилиш;\n– шартнома шартларини бажариш;\n– операторга SIM-карта ёки абонент қурилмаси (SIM-карталардан фойдаланиш кўзда тутилмаган мобиль алоқа стандартлари учун) йўқолганлиги тўғрисида зудлик билан хабар бериш. Абонент томонидан ушбу шартларга риоя қилинмаган ҳолларда, у йўқотилган SIM-карта ёки абонент қурилмасидан (SIM-картадан фойдаланиш кўзда тутилмаган мобиль алоқа стандартлари учун) фойдаланган ҳолда олинган оператор томонидан кўрсатилган мобиль алоқа хизматларига тўлов бўйича, оператор абонентнинг уларнинг йўқолганлиги ва хизматлар кўрсатишни тўхтатиш истаги тўғрисидаги аризасини олган кунигача мажбуриятга эга, агар абонент учун қулай бўлган хабар қилишнинг бошқа усули оператор томонидан кўзда тутилмаган бўлса;\nд) 30 кун давомида операторга маълумотлар (фамилияси, исми, отасининг исми, турар жойи – жисмоний шахс учун, номи (фирма номи), жойлашган ери – юридик шахс учун) ўзгарганлиги тўғрисида хабар бериш.\nМанба: Ўзбекистон Республикаси Адлия вазирлиги томонидан 2009 йил 6 февралда 1900-сон билан рўйхатдан ўтказилган Ўзбекистон алоқа ва ахборотлаштириш агентлигининг 2009 йил 4 январда “Мобиль алоқа хизматларини кўрсатиш қоидаларини тасдиқлаш тўғрисида”ги 2-сонли буйруғи билан тасдиқланган қоидаларда абонент (истеъмолчи)ларнинг ҳуқуқлари ва мажбуриятлари белгиланган.\nИжтимоий ва молиявий хизматлар, шунингдек, алоқа\nхизматлари соҳасида истеъмолчилар хуқуқларини\nҳимоя қилиш бошқармаси бош мутахассиси.\nCategories: Тавсиялар, Янгиликлар 09.06.2020


Пайғамбарилкни даъво қилган одамнинг ҳукми\nBy Иброҳим Асарий on 12/14/2018 10 АҚИДА 13 ПАЙҒАМБАРЛАР ФАТВОЛАР\nБир киши ўзини Пайғамбарман, менга ваҳий келяпти, деб даъво қилмоқда. Унинг ҳукми қандай бўлади?\nҲар бир мусулмон Муҳаммад соллаллоҳу алайҳи ва саллам охирги пайғамбар ва у киши олиб келганшариат охирги шариат, бинобарин, у зотдан кейин бирор пайғамбар юборилмайди, деб эътиқод қилиши фарздир. Бунга далил қуйидаги оят ва ҳадислар.\nАллоҳ таоло айтади: “Муҳаммад сизлардан бирон кишининг отаси эмасдир, балки у Аллоҳнинг пайғамбари ва пайғамбарларнинг сўнггисидир”,(Аҳзоб сураси, 40 оят).\nИмом Бухорий ва Имом Муслим ривоят қилгансаҳиҳ ҳадисда Расулуллоҳ соллаллоҳу алайҳи ва саллам шундай дейдилар: “Олти нарсада аввалги пайғамбарлардан афзал қилиндим: менга пурмаъно сўзлар (яъни қисқа сўзлар билан кўплаб маъноларни ифода этиш қобилияти) берилди, узоқ масофадан душманим қалбига қўрқув солиниши ато этилди, жангда олинган ўлжалар ҳалолқилинди, менга (бир ривоятда: ва умматимга) ер покловчи модда ва намоз ўқиш учун намозгоҳ қилинди, бутун халойиққа пайғамбар қилиб юборилдим ва мен билан пайғамбарлик якун топди”.\nИмом Муслим келтирган саҳиҳ ҳадисда Расулуллоҳ соллаллоҳу алайҳи ва саллам шундай дейдилар:“Менинг бир қанча исмларим бор: Мен Муҳаммадман, мен Аҳмадман, мен Моҳийман (Ўчирувчиман), Аллоҳ мен орқали куфрни ўчиради, мен Ҳоширман (Тўпловчиман), одамлар(қиёматда) мен қолдирган шариатда тўпланишади,мен Оқибман (Сўнггисиман), мендан кейин бошқаҳеч ким йўқ”.\nБошқа бир ривоятда: “Мендан кейин бирор набиййўқ”, дейилган.\nШунингдек, “Икки саҳиҳ тўплам”да келган ҳадисда Расулуллоҳ соллаллоҳу алайҳи ва саллам Али ибн АбуТолибга шундай деганлар: “Сен менга худди Ҳорун Мусога қандай яқин бўлса, шундай яқинсан. Бироқ(Мусо билан Ҳорундан фарқли ўлароқ) мендан кейин бирор пайғамбар келмайди”.\nМуҳаммад соллаллоҳу алайҳи ва саллам энг сўнггипайғамбар эканига далолат қиладиган бундан бошқаталай ҳадислар мавжуд.\nҚолаверса, барча Ислом олимлари бунга иттифоқ қилишган.\nБинобарин, ким пайғамбарликни даъво қилса, кофир бўлади. Негаки, бу даъвоси билан юқоридаги оят ва ҳадисларни ёлғонга чиқарган бўлади.\nРасулуллоҳ соллаллоҳу алайҳи ва саллам ҳали ёлғондан пайғамбарликни даъво қилувчи каззобларчиқиши ҳақида хабар бериб шундай деганлар: “Ўттизга яқин ёлғончилар чиқмагунча қиёмат қойим бўлмайди. Уларнинг ҳаммаси ўзини пайғамбар деб даъво қилади”.\nИмом Аҳмад “Муснад” китобида келтирган ҳадисда Расулуллоҳ соллаллоҳу алайҳи ва саллам шундай дейдилар: “Умматимдан йигирма еттита ёлғончи ва дажжоллар чиқади. Уларнинг тўрттаси аёллардир. Шубҳасиз, мен энг охирги пайғамбарман, мендан кейин пайғамбар йўқ”.\nМуҳаммад соллаллоҳу алайҳи ва саллам охирги пайғамбар эканини билган ҳар бир киши бундай ёлғончиларга насиҳат қилиши ва уларни Аллоҳнинг азобидан огоҳлантириши фарз бўлади. Зеро, Аллоҳ таолонинг номидан ёлғон тўқишдан ҳам каттароқ гуноҳ борми!\nАллоҳ таоло айтади: “Аллоҳ шаънига ёлғон тўқийдиган кимсалар ҳеч нажот топмаслар. Ундай кимсалар учун (бу ҳаёти дунёда) озгина фойда бўлур. (Охиратда эса) улар учун аламли азоб бордир” (Наҳлсураси, 116-117 оятлар).\nАгар маҳалла ёки шаҳардаги аҳли илмлар пайғамбарликни даъво қилган кимсага нотўғри йўлдаэканини баён қилганларидан кейин у ҳақ йўлга қайтса– шундай бўлади деган умиддамиз – жуда яхши. Борди-ю, залолатидан қайтмай, оёқ тираб олса, у ҳолда унинг Ислом динидан чиқиб, муртад (кофир) бўлганини одамларга эълон қилиш керак, то Ислом динига қайтмагунича у билан алоқани узиш ва у билан гаплашмаслик фарз бўлади.\nСаҳобалар (Аллоҳ улардан рози бўлсин)Расулуллоҳ соллаллоҳу алайҳи ва саллам вафотларидан кейин Мусайлама Каззоб, Асвад Ансий ва Сажоҳ каби пайғамбарликни даъво қилиб чиққан каззоблар билан жанг қилишган.\nАйрим ҳолатларда пайғамбарликни даъво қилган одамга жин теккан бўлади. Жин унга гапириб, у билан гаплашади. У бўлса, буни ваҳий деб ўйлайди. Мазкур ҳолатда бу инсонга ўзини шаръий руқя қилдириши ва уйи ичида кўпроқ Бақара сурасини ўқиши ёки ўқитиши кераклигини насиҳат қилиш лозим бўлади, валлоҳу аълам.\nМанба: Islamweb саҳифаси (жузъий ўзгартиришлар билан таржима қилинди).\nAvvalgi maqolaҲаром амаллар: Намозда ўйин ва ортиқча харакатлар қилиш\nKeyingi maqola Саҳобий бўлинг: Нодир авлод (6)


Спортчилар оиласига эътибор – Сурхон тонги\nБош саҳифа / Жамият / Спортчилар оиласига эътибор\nСентябр 7, 2019\tЖамият Изоҳ қолдириш 591 Кўрилди\nВилоят ҳокими Тўра Боболов 2020 йил Япониянинг Токио шаҳрида бўлиб ўтадиган XXXII олимпия ўйинларида Ватанимиз шарафини муносиб ҳимоя қилишга пухта ҳозирлик кўраётган спортчилар оилаларида бўлиб, улардан ҳол-аҳвол сўради. Мустақиллик байрами билан табриклаб, совға-саломлар улашди.\nСпортнинг енгил атлетика тури бўйича Бразилиянинг Рио-де Жанейро шаҳрида ўтказилган XXXI олимпия ўйинлари иштирокчиси Ситора Ҳамидова ана шундай умидли спортчилардан бири. Ўзбекистон терма жамоаси аъзоси енгил атлетика бўйича ўтган йилларда бир неча марта Ўзбекистон чемпиони бўлди. 2016 йил Рио-де Жанейро шаҳрида бўлиб ўтган XXXI олимпия ўйинларида ўн минг метрга югуришда 31.57.77 натижа кўрсатиб, Ўзбекистон рекордини янгилади. 2017 йил Англиянинг Лондон шаҳрида ўтказилган жаҳон чемпионатида 10 минг метрга югуришда 31.57.47 натижага эришди. Ўтган йили Қозоғистоннинг Олма-ота шаҳрида бўлиб ўтган Халқаро ярим марафон мусобақасида 1.13.47 натижа билан олтин медални қўлга киритди. Жорий йилда Тошкент шаҳрида ўтказилган Халқаро ярим марафон мусобақасида 1.13.11 натижага эришиб, кумуш медалга сазовор бўлди.\n— Опамнинг шашти қатъий, — дейди Ситоранинг синглиси Сумбула Ҳамидова. — Айни пайтда у келгуси йил Токио шаҳрида ўтказиладиган Олимпия ўйинларида мамлакатимиз шарафини муносиб ҳимоя қилиб, ғолиб бўлиш учун хорижда катта тайёргарлик кўраётир. Қўнғироқ қилиб турибмиз. Кайфияти зўр. Бугун гаплашганимизда, сизларнинг ҳол-аҳвол сўраб келганларингизни унга, албатта, айтиб, яна руҳини кўтарамиз. Ситоранинг шарофати билан шаҳарнинг марказида замонавий уйли бўлдик. Опамни ҳар тарафлама қўллаб-қувватлаётганларингиз учун чексиз миннатдормиз.\nШеробод туманида камолга етган Садриддин Сайматов спортнинг каратэ WKF тури бўйича халқаро тоифадаги спорт устаси. У 2009-2016 йилларда бир неча марта Ўзбекистон чемпиони, деган шарафли номга сазовор бўлди. Бу йил 22 ёшни қарши олган етук спортчи ўтган уч йилда Осиё, халқаро ва жаҳон мусобақаларида 17 марта иштирок этиб, уларнинг ўнтасида фахрли биринчи ўринни эгаллади. Икки марта иккинчи, тўрт марта учинчи ўринларни қўлга киритди. 2017 йил декабрь ойида Германияда бўлиб ўтган каратэ WKF конгрессида 60 килограмм тоифасида “Дунёнинг энг кучли спортчиси”, дея эътироф этилган.\n— Садриддиннинг болаликдан спорт билан шуғулланиб, хорижда Ўзбекистон байроғини баланд кўтараётганидан ҳақли равишда фахрланамиз, — дейди отаси Сирожиддин Сайматов. — У эришаётган ютуқлари ортидан кам бўлмади. Мана, шаҳар ҳокими вилоят марказидан кенг, шинам уй совға қилди. Ўғлимнинг шарофати билан биз ҳам термизлик бўлиб қолдик. Садриддин билдирилаётган катта ишончни оқлаш учун келгуси йил Токио шаҳрида ўтказиладиган олимпия ўйинларига қизғин ҳозирлик кўрмоқда. Куни кеча унга омад тилаб, Японияда бўлиб ўтадиган навбатдаги мусобақага кузатиб қўйдик. Кун чиқар мамлакатда ҳам ғолиблик шоҳсупасига кўтарилиб, ёруғ юз билан қайтишига ишонамиз.\nВилоят ҳокими мамлакатимиз шарафини дунё миқёсида муносиб ҳимоя қилаётган моҳир спортчилар оиласига қимматбаҳо совғаларни топшириб, уларга муваффақият тилади. Жонажон Ватанимиз довруғини дунёга кенг тараннум этаётган жисмонан соғлом, кучли ва чаққон ўғил-қизларни тарбиялаб, камолга етказаётган ота-оналарига чуқур миннатдорчилик билдирди.\nОлдинги Муаммолар ечим топди


Ӯзбекистон Ҳарбий суди ҳукмига кӯра собиқ маҳбус, Сирдарё вилоятининг Ширин шаҳрида яшовчи Ӯрмонали Қурбоналиевга у қамоқда ӯтирган йиллардаги пенсия пули тӯлиқ тӯланадиган бӯлди. Бу фақат Ӯзбекистондаги эмас, дунёнинг деярли ҳамма мамлакатларидаги энг оғир жиноятлардан бири - жосусликда айбланган Қурбоналиевни оқлаш йӯлидаги навбатдаги суд ҳукмидир. Олдинроқ у бу модда бӯйича жиноят этмаганлиги исботланиб, судда оқланганди. Бунгача эса, у 3 йилу 10 кун давомида қамоқда ӯтирган эди...\nЎзбекистон: Гомосексуаллик инсоннинг ўз истагими ёки табиат яратган туғма ҳолат?\nЎзбекистонлик шифокор гомосексуалликни туғма ҳолат, деб айтган. Психотерапевт Азизбек Болтаев Facebook тармоғида ёзишича, бир кун келиб ЛГБТ инсонларни жазолаш ва ҳақоратлаш ҳам йўқолади. Шифокор ўз фикрини қандай асослайди?\nЎзбекистон-Тожикистон: Мирзиёев қариндошлари - Президент жуда банд одам\nТожикистон шимолидаги Деваштич (собиқ Ғончи) тумани, Яхтан қишлоғи аҳли ўзларининг Ўзбекистон Президенти билан қариндошлик ришталари ва ҳозирги борди-келдилари ҳақида гапириб беришган. Уларга кўра, Шавкат Мирзиёевнинг ота-боболари миришкор деҳқон бўлган, унинг ўзи эса "жуда ҳам банд одам".\nТожикистон Шарора Зилзила 30 йил: Омон қолган қишлоқдаги ягона қиз қандай яшамоқда?\nТожикистон Ҳисор тумани Шарора қишлоғида 1989 йил рўй берган зилзилада бутун қишлоқ аҳли ҳалок бўлган, фақат 6 кунлик чақалоқ тирик қолганди. Бугун бу чақалоқ 30 ёшга кирди. Унинг ҳаёти қандай кечмоқда? Бутун қишлоғидан ажралган қиз ҳаётида кимлар ҳамроҳ бўлмоқда?\nТожикистон милиционерлари полиция бўлади\nТожикистон ички ишлар ходимларининг янги формаси 1 мартда тайёр бўлади. Унда одатдаги "милиция" сўзи ўрнига "полиция" ёзилади. Ўзбекистонда ҳам милиция сўзи қонунчиликдан чиқариб ташланган. Бироқ...\nЎзбекистон ва минтақа эркакларини ғазабга солган беш қиз ким?\nСўнгги ойларда минтақада беш аёл Ўзбек, Тожик, Қозоқ ва Қирғиз ижтимоий тармоқларини жунбушга келтирди. Ўзбекистон ва Марказий Осиё бўйлаб минглаб эркаклар бу аёлларин қоралаб чиқдилар? Бу қизлар ким ва улар нима қилишган? Видеолавҳа.


Январь-июль ҳолатига Ўзбекистон ташқи савдо айланмаси 21,6 млрд долларга етди — Sof.uz\n13.09 07:02 52 Иқтисод\nДавлат статистика қўмитаси маълумотларига кўра, январь-июль ҳолатига республиканинг ташқи савдо айланмаси қарийб 21,6 млрд долларни ташкил этди ва 2020 йилнинг мос даврига нисбатан салкам 2 млрд долларга ёки 10,1% га ўсди.\nЖумладан, ўтган давр мобайнида экспорт ҳажми 8,1 млрд долларга ёки 2,0% га камайиб, импорт ҳажми 13,4 млрд долларга ёки 19,0% га кўпайди. Натижада ташқи савдода 5,3 млрд доллар қийматида пассив баланс кузатилди.\nТаъкидлаш жоизки, январь-июль ойларида олтинсиз экспорт ҳажми 35% га ўсган. Бироқ импорт ўсиши билан бир вақтда жами экспорт таркибида олтин экспорти ҳажмининг қисқариши ташқи савдо пассив балансига сабаб бўлган. Ўтган даврда мамлакат олтин экспорти ҳажми қарийб икки ярим баробарга (жами экспорт таркибидаги улуши қарийб 40% дан 17% га) қисқарган.\nЎсиш/камайиш суръати, фоизда\nшу жумладан: олтин\nЭспорт (олтинсиз ҳажм)\nМаълум қилинишича, Ўзбекистон дунёнинг 174 та давлати билан савдо иқтисодий алоқаларини амалга ошириб келмоқда. Ўтган етти ой сарҳисобига кўра, ташқи савдо айланмасида энг юқори улушга эга мамлакатлар ўнталиги қуйидагича (млрд доллар):\nХитой — 4,0 (18,7%)\nРоссия — 3,7 (17,3%)\nҚозоғистон — 2,2 (10,3%)\nТуркия — 1,9 (8,7%)\nКорея Республикаси — 1,1 (4,9%)\nҚирғизистон — 0,5 (2,4%)\nГермания — 0,4 (1,9%)\nАфғонистон — 0,4 (1,9%)\nТуркманистон — 0,4 (1,6%)\nУкраина — 0,3 (1,6%)\n20 та йирик ҳамкор давлатлар орасидан фақатгина Афғонистон, Қирғизистон, Тожикистон ва Туркия билан фаол ташқи савдо баланси кузатилган.\nҲудудлар кесимида таҳлил шуни кўрсатадики, энг юқори улуш — жами ташқи савдо айланмасининг 39,5% қисми (8,5 млрд доллар) Тошкент шаҳри ҳиссасига, энг кам улуш — 1,1% (0,2 млрд доллар) Сурхондарё вилояти ҳиссасига тўғри келади.\nДавлат Статистика қўмитаси маълумотлари асосида «Газета.uz» томонидан тайёрланган\nЯнварь-июль ҳолатига МДҲ давлатлари билан ташқи савдо айланмаси 8,1 млрд долларни (жами ташқи савдо айланмасининг 37,4% и) ташкил этди. Шундан экспорт — 2,7 млрд доллар, импорт — 5,3 млрд долларга тенг.\nМДҲ мамлакатлари билан ташқи савдо айланмасининг энг юқори ҳажмлари Россия Федерацияси (46,3%), Қозоғистон (27,6%) ҳамда Қирғизистон (6,3%) ҳиссасига тўғри келади.\nЯнварь-июль ойларида жами 5243 та экспортёр томонидан 6,7 млрд долларлик (олтин экспортидан ташқари) товар ва хизматлар экспорт қилинди. Бу 2020 йилнинг мос даврига нисбатан 35,0% га юқори.\n2020−2021 йиллар январь-июль ойларида Ўзбекистон экспорти динамикаси. Манба: Давлат Статистика қўмитаси\nМамлакат экспорти ҳажмида Тошкент шаҳри (25,8%) ва Тошкент вилояти (14,2%) етакчилик қилган. Энг кам улуш Жиззах вилоятида қайд этилган — 1,4%.\nМаълум қилинишича, январь-июль ойларида мамлакат импорт ҳажми 13,4 млрд долларни ташкил этди. Товарлар импорти динамикаси таҳлилига кўра, январь-июль ойларида мамлакатга импорт қилинган товарлар ҳажми, 2020 йилнинг мос даврига нисбатан 2 млрд долларга кўпайиб, жами 12,6 млрд долларни ташкил этди. Хизматлар импорти эса 0,8 млрд долларга етди.\nИмпорт ҳажмининг қарийб ярми — 47,7% и Тошкент шаҳри ҳиссасига тўғри келган. Энг кам улуш Сурҳондарё вилоятига тегишли бўлиб, жамига нисбатан 0,9% ни ташкил этган.


МИЛЛИЙ ВА ДИНИЙ БАҒРИКЕНГЛИК — ТИНЧЛИК ВА БАРҚАРОРЛИКНИНГ МУҲИМ ОМИЛИ — Zamaxshariy.uz\nМИЛЛИЙ ВА ДИНИЙ БАҒРИКЕНГЛИК — ТИНЧЛИК ВА БАРҚАРОРЛИКНИНГ МУҲИМ ОМИЛИ\n16 декабря, 2017 admin Без рубрики\nЎзбекистонда мустақилликнинг илк йиллариданоқ республика ҳудудида истиқомат қилувчи барча миллат ва элатларнинг анъанавий маданий меросини қайта тиклаш ва ривожлантириш учун қулай шарт-шароитлар яратиш масаласи давлат сиёсатининг устувор йўналишларидан бирига айланди. Бугунги кунда юртимизда бир юз ўттиздан ортиқ миллат ва элат вакиллари бир оила фарзандларидек аҳил-иноқ яшаб, турли соҳаларда самарали меҳнат қилиб келмоқдалар.\nБарча миллат ва элатларнинг тили, маданияти, урф-одат ва анъаналарини сақлаш ҳамда ривожлантириш учун кенг шароитлар яратилган. Турли миллатлар ўртасида ўзаро меҳр-оқибатни янада мустаҳкамлашга давлатимиз томонидан алоҳида эътибор қаратилмоқда.\nЎзбек халқига хос бўлган бағрикенглик чуқур тарихий илдизларга эга бўлган ҳодиса ҳисобланади. Қадимдан Ватанимиз ҳудуди бўйлаб Буюк ипак йўли ўтган бўлиб, у Шарқ ва ғарбни ўзаро боғлаб турган ва миллатлараро мулоқотнинг ривожланиши ҳамда аҳоли ўртасида ҳамжиҳатлик, аҳиллик ва бағрикенглик ғояларининг қарор топишида мустаҳкам замин яратган.\nЭнг аввало, мамлакатимиз Конституциясининг 4-моддасида Ўзбекистон Республикаси ўз ҳудудида истиқомат қилувчи барча миллат ва элатларнинг тиллари, урф-одатлари ва анъаналари ҳурмат қилинишини таъминлаши, уларнинг ривожланиши учун шароит яратиши қайд этилган. Бош қомусимизнинг 8-моддасида эса Ўзбекистон халқини, миллатидан қатъи назар, Ўзбекистон Республикасининг фуқаролари ташкил этади, деб мустаҳкамлаб қўйилган. Шунингдек, унинг 18-моддасида барча фуқаролар бир хил ҳуқуқ ва эркинликларга эга бўлиб, жинси, ирқи, миллати, дини, ижтимоий келиб чиқиши, эътиқоди, шахси ва ижтимоий мавқеидан қатъи назар, қонун олдида тенгдир, деган қоида халқимизга хос фазилат бўлган бағрикенгликнинг замонавий сиёсий-ҳуқуқий ифодасидир.\nТурли-туман миллий гуруҳларга нисбатан бағрикенг муносабатда бўлиш — бу нафақат ижтимоий-иқтисодий воқелик тақозоси, балки юксак инсонпарварлик вазифаси ҳамдир. Давлатимиз раҳбари таъбири билан айтганда, биз энг катта бойлигимиз бўлмиш жамиятимизда ҳукм сураётган миллатлар ва фуқаролар ўртасидаги дўстлик ва аҳиллик, меҳр-оқибат муҳитини мустаҳкамлаш, яқин ва узоқ қўшниларимиз билан ўзаро ҳурмат ва ҳамжиҳатликни янада кучайтиришни ўзимизнинг энг устувор вазифамиз сифатида кўрамиз.\nБугун юртимизда турли миллат ва элат вакиллари тенг ҳуқуқлилик ҳамда ўзаро ҳамжиҳатлик шароитида яшаб, Ватанимизни янада равнақ топтириш йўлида самарали меҳнат қилишмоқда. Барча миллат вакилларининг давлат бошқаруви, ижтимоий-иқтисодий ҳамда маданий жараёнларда эркин иштирок этиши кафолатланган. Бундан ташқари, умумтаълим мактабларимизда таълимни етти тилда олиб бориш йўлга қўйилгани, кўп сонли миллатлар тилида газета-журналлар чоп этилаётгани, радио ва теледастурлар эфирга узатилаётгани алоҳида эътиборга лойиқ. Шу ўринда алоҳида таъкидлаб ўтиш жоизки, умумий уйимиздаги тинчлик ва осойишталик, миллатлараро ва фуқаролараро тотувликнинг таъминланиши мустақиллик йилларида биз эришган энг катта ютуқларимиздан биридир. Бугун одамларимиз онгида ана шу эзгу қадрият ва унинг ўзгармас моҳияти кун сайин мустаҳкамланиб бормоқда. Зеро, тинчлик ва осойишталик бўлмаса жамиятда на ижтимоий-иқтисодий масалаларни ҳал қилиб бўлади, на демократик ўзгаришларни амалга ошириб бўлади. Турли тоифадаги фуқаролар ўртасида тенгликнинг йўқлиги, бир-бирини инкор қилиш, ихтилоф ва душманлик қанчалик аянчли оқибатларга олиб келишини бугун дунёдаги қатор мамлакатларнинг нохуш тажрибаси яққол тасдиқлаб турибди. Улардан фарқли ўлароқ, мамлакатимиз турли соҳаларда катта муваффақиятларга эришаётган экан, бу, энг аввало, тинчлик ва осойишталикнинг маҳсулидир.\nДарҳақиқат, биз тинчлик ва барқарор тараққиёт йўлини танлаган халқмиз. Осойишта юртда юксалиш бўлади, фаровон элдан хотиржамлик кетмайди. Истиқлол шарофати, мамлакатимизнинг изчил ички ва ташқи сиёсати туфайли саодатли, файзли кунларга мушарраф бўлмоқдамиз. Тинчлик ва осойишталик ҳукм суриши туфайли биз ўтган йиллар давомида мунтазам равишда бунёдкорлик ишлари билан шуғулланиб, қатор стратегик соҳаларда тўлиқ мустақилликка эришдик.\nХулоса ўрнида шуни таъкидлаш лозимки, республикамизнинг турфа хил маданиятлар гуллаб-яшнаётган мамлакатлардан бири эканлиги ҳар бир ўзбекистонликка фахр-ифтихор туйғуларини бахш этади. Кўпмиллатлилик ва кўпмаданиятлилик — бу бизнинг миллий бойлигимиз десак, асло муболаға бўлмайди. Ўзбекистонни ўз Ватани деб билиб, унинг тараққиёти йўлида фидокорона меҳнат қилаётган турли миллатга мансуб юртдошларимиздан ҳар бири буни теран ҳис қиладилар.\nОлиб борилаётган оқилона миллий сиёсат туфайли республикамизда қарор топган тинчлик, ижтимоий тотувлик, ўзаро ҳамкорлик тобора мустаҳкамланиб бормоқда.\nДунёдаги кўзга кўринган атоқли олимлар ва давлат арбоблари кўпмиллатли ва кўпмаданиятли жамиятларни оқилона бошқариш соҳасида Ўзбекистон тўплаган ўзига хос тажриба дунёдаги қатор давлатлар учун ибрат ва намуна бўла олишини таъкидламоқдалар. Энг муҳими, Ўзбекистон заминида яшаётган миллат ва элатлар ўртасида ўзаро аҳил ва дўстона муносабатлар миллатлараро ва фуқаролараро тотувликни таъминлаб, мамлакатимизнинг истиқболдаги барқарор тараққиёти учун ҳам муҳим асос бўлиб хизмат қилади.\nPrevious Post:ХОРАЗМДА «МУОЗ ИБН ЖАБАЛ» МАСЖИДИ ҚАД КЎТАРДИ\nNext Post:МИССИОНЕРЛИК – МАЪНАВИЙ ХАВФСИЗЛИККА ТАҲДИД


“Пулково”да “Ўзбекистон ҳаво йўллари” самолёти билан юз берган ҳодисанинг эҳтимолий сабаблари айтилди » Ўзбекистон янгиликлари – Zamin.uz\n“Пулково”да “Ўзбекистон ҳаво йўллари” самолёти билан юз берган ҳодисанинг эҳтимолий сабаблари айтилди\n03 март 2019, 16:16\nТошкентдан Санкт-Петербургга учиб келган йўловчи самолётининг “Пулково” аэропортида учиш-қўниш йўлагидан ташқарига чиқиб кетишига ёмон об-ҳаво шароити ва йўлакнинг ҳолати сабаб бўлган бўлиши мумкин. Бу ҳақда “Ўзбекистон ҳаво йўллари” матбуот хизматига таяниб Kun.uz маълум қилди.\nСамолёт маҳаллий вақт билан соат 21:59да қўнган, бироқ самолётни бошқариш вақтида йўлакдан чиқиб кетган. Самолёт бортида 241 нафар йўловчи, 15 нафар экипаж аъзоси бўлган. Ҳодиса оқибатида ҳеч ким жабрланмаган.\n“РФ тергов қўмитаси ва Росавиация “Пулково” аэропортидаги ҳодиса юзасидан тергов олиб бормоқда”, дейилади авиакомпания хабарида.\nҲодиса сабаб HY632/02МАR19 рейсининг учирилиши вақти кўчирилди. Авиакомпаниянинг Санкт-Петербургдаги ваколатхонаси ушбу рейс йўловчиларини меҳмонхонада жойлаштириш чорасини кўрди. Мазкур рейсга оид маълумотларни авиакомпаниянинг Санкт-Петербургдаги ваколатхонасидан +7-911-780-00-11 рақамига ҳамда «Тошкент» аэропортининг +99878-140-28-01, +99878-140-28-02, +99878-140-28-03, +99878-140-28-04 рақамларига қўнғироқ қилиб олиш мумкинлиги айтилмоқда.\nРоссия тергов қўмитаси ва Росавиация «Пулково» аэропортидаги ҳолат юзасидан текширув олиб бормоқда.\nЯнгиликлар » Жамият » “Пулково”да “Ўзбекистон ҳаво йўллари” самолёти билан юз берган ҳодисанинг эҳтимолий сабаблари айтилди\n13:34 Ҳиндистон йўловчи самолёти йўлакдан чиқиб кетди\n09:59 Саудия Арабистонига қўниш чоғида бортида 365 йўловчи бўлган самолёт аланга олди\n23:43 Петербургдан учган самолёт қуш туфайли ортга қайтди\n18:12 Ўш аэропортига авария ҳолатида қўнган лайнернинг қаноти ва шассиси синган


АҚШда 12 ёшли қиз университет талабаси бўлди - Zamin.uz\nАҚШда 12 ёшли қиз университет талабаси бўлди\nАҚШда 12 ёшли қиз Аризона штати университетининг талабаси бўлди. Бу ҳақда Tengrinews'га таяниб "Дарё" хабар берди.\n2021 йилда Алена Уикер уй таълимида барча стандард дарсларни ўтиб, ўрта макатабни тугатди ва Аризона штати университетига ҳужжатларни топширди. Алена шу ёзда университет дарсларига қатнашишни бошламоқчи, университетни битиргандан кейин National Aeronautics and Space Administration’да (NASA) олим бўлишни режалаштирмоқда.\n«Мен эришишни истаган мақсадим бор эди. Мен ҳар доим муҳандис бўлишни орзу қилардим, чунки ҳар доим қуришни яхши кўрганман», — деди Алена.\nХабар берилишича, Алена Уикер астрономия, планетология ва кимё бўйича иккита ихтисосга эга бўлади. У 16 ёшида университетни тамомлагач, NASA’га бормоқчи. У Perseverance миссияси билан Марсга юборилган транспортга ўхшаш техника яратиш ниятида. Аленанинг конструкцияларга қизиқиши болалигидаги Lego ўйинчоқларидан бошланган.\n«У тўрт ёшида NASA’да ишламоқчи эканини ва юлдузларни кўрсатиб, осмонга учмоқчи эканини айтарди. Унинг рақамлар, Lego ва фан учун қобилияти бор эди, шунинг учун мен уни ривожлантиришни бошладим», — деди қизчанинг онаси Дафна МакКуартер.\n«Коллежни битиргунимча мен ўша космик транспортларнинг бирини ўзим бошқараман. Ёшингиз нечада бўлишидан қатъи назар, орзу қилинг ва уни рўёбга чиқаринг», — деди қиз. “Замин” янгиликларини “Facebook”да кузатиб боринг\nЯнгиликлар » Дунё » АҚШда 12 ёшли қиз университет талабаси бўлди


22 май 2022, Тошкент вақти: 11:59\nҚирғизистонда 10 январь куни ҳам президентлик сайлови, ҳам мамлакат президентлик тизимига қайтиши ёки йўқлигини аниқлаш учун муҳим умумхалқ референдуми ўтказилади.\nАммо сайловлар шошма-шошарлик билан ўтказилаётгани Қирғизистон расмийлари қабул қилган қарорларнинг қонунийлиги тўғрисидаги саволларни ўртага чиқармоқда.\nСайлов мамлакатда барқарорликни таъминламаслиги ва ҳатто келажакда жиддий муаммолар учун замин яратиши борасида хавотирлар ҳам бор.\nСайловлар Қирғизистонда 4 октябрь куни бўлиб ўтган парламент сайловлари ортидан бошланган оммавий тартибсизликлардан 3 ой ўтиб ўтказилмоқда.\nНорозилик тўлқинига президент Сўўрўнбай Жээнбековнинг укаси етакчилигидаги «Биримдик» ва Раимбек Матраимов оиласига мансуб «Мекеним Қирғизстан» партияларининг сайловда ғалаба қозонгани эълон қилингани сабаб бўлганди.\nНорозиликлардан кўп ўтмай президент Жээнбеков истеъфо берди.\nБу билан Қирғизистонда учинчи марта оммавий норозилик тўлқини ортидан президент ва унинг ҳукумати ҳокимиятдан ағдарилди.\n2005 ва 2010 йилларда ҳам мамлакат президенти лавозимидан четлатилган эди.\n2020 йилги норозилик тўлқини ортидан турли мухолифат гуруҳлари бирлаша олмади ва натижада ҳокимият вакууми юзага келди.\nБу бўшлиқни 5 октябрда содир бўлган норозилик тўлқинида қатнашмаган гуруҳ тўлдирди.\nАйнан шу гуруҳ якшанба кунига белгиланган сайлов ортида турибди.\nЭркин ва демократик сайловлар ўтказиладиган ягона Марказий Осиё давлати бўлмиш Қирғизистонда президент бўлиш учун 17 номзод курашмоқда.\nАксар сайловчилар 5 октябрь куни қамоқхонада уйғонган Садир Жапаровни қўллайди.\nҚамоқдан бўшатилишидан икки ҳафта ўтиб Жапаров ҳам президент, ҳам бош вазир вазифасини бажарувчи этиб тайинланди.\nШундай бўлса-да, уни жиноятчи гуруҳлар дастаклаётгани ҳақида шубҳалар мавжуд.\nШу сабабдан 26 октябрь куни Жапаров президент ва бош вазир лавозимларини бўшатишини эълон қилди.\nПрезидентликка номзодлар орасида ном чиқарган сиёсатчилар бор.\nУларнинг бири Адаҳам Мадумаров бўлиб, у 2011 ва 2017 йилги президент сайловларида ҳам номзодини кўрсатган эди.\nШунингдек, номзодлар орасида «Қирғизистон» партияси етакчиси Қанатбек Исаев, октябрь ойидаги ҳодисалар арафасида тузилган «Реформа» партияси етакчиси Клара Сооронқулова, Миллий хавфсизлик давлат қўмитасининг собиқ раиси Абдил Сегизбаевлар ҳам бор.\nДекабрь ойида бўлиб ўтган президент дебатларида деярли барча номзодлар Жапаров ва у тутган йўлни танқид қилдилар. Жапаровнинг ўзи эса банд эканлигини иддао қилиб, дебатларда қатнашмади.\n52 ёшдаги Жапаров ўз сайловолди кампанияси учун рақибларига таққослаган анча кўп маблағлари тўплади.\nKatus нашри маълумотларига кўра, 25 декабрга қадар Жапаровнинг сайловолди фонди 47,4 миллион сўм (570 минг доллар) тўплаган. Бабиржан Толбаев эса 9,35 миллион сўм (112 минг доллар) тўплаган.\nҚолган номзодларнинг барчаси сайловолди ташвиқот учун 5 миллион сўмдан (60 минг доллар) кам маблағ тўплаган.\nЖапаров бу пулни «Қирғизистон халқи» берганини бир неча марта таъкидлади. Аммо айрим ҳисоботларга кўра, у тўплаган маблағнинг 30,9 миллион сўми атиги 10 киши ва иккита ширкатдан\nНоябрь ойи бошларида Жапаров ва унинг «Мекенчил» партияси аъзолари Қирғизистондаги мавжуд сиёсий бошқарув тизими самара бермаганини айтишди ва бошқарув битта одам қўлида бўлиши зарурлигини таъкидладилар.\nТез орада кўпчиликнинг эътирозига сабаб бўлган конституция лойиҳаси ишлаб чиқилди. Таклиф қилинаётган ўзгаришлар маъқулланса, президент давлат ва ҳукумат бошлиғига айланган бўлар эди.\nШу билан бирга, мансабдорларни ишдан бўшатишни тавсия қилиши мумкин бўлган ва парламент ва ҳукумат ҳисобот берадиган Халқ Қурултойи деб номланувчи янги ижроия кенгаши яратилган бўлар эди.\nЯнги конституцияга қаршилар бундай қонун авторитаризмни қонунийлаштиришини айтиб, уни «хонституция» деб атадилар.\nБишкекда 22 ноябрдан бери ҳар якшанба янги конституция лойиҳасига қарши тинч норозилик намойиши бўлиб ўтмоқда.\n10 декабрь куни Қирғизистон парламенти конституцияни ўзгартириш масаласида референдум ўтказиш қарорини қабул қилди. Депутатлар янги конституция лойиҳасининг турли жиҳатлари бўйича келиша олмадилар.\nШу сабабдан эртанги сайловда қирғизистонликлардан фақат президент ёки парламент бошқарув тизимидан бирини танлаш сўраладиган бўлди.\nКонституциянинг янги нусхаси бўйча кейинчалик алоҳида референдум ўтказилиши кутилмоқда.\nБу орада ҳуқуқшунослар октябрь ойидан бери қатор қонунлар бузилганини айтишмоқда.\nУларнинг сўзларига кўра, 28 октябрь куни мандати тугаган парламент референдум каби муҳим масалалар ҳақида қарор чиқаришга ҳақли эмас.\nҚолаверса, Олий суднинг Жапаровга қўйилган одам ўғирлаш айбловини бирданига бекор қилгани ҳам кўплаб савол туғдирди.\nБу орада Жапаровнинг таниш-билишларини ҳокимиятга олиб келмаслик ваъдаларига қарамай, ҳукуматни ағдаришга уринишда айбланиб ўзи билан судланган Талант Мамитов амалдаги президент, Қамчибек Ташиев эса Миллий хавфсизлик давлат қўмитаси раиси этиб тайинланди.\nБу учаласини афв этган судья Қурманқул Жулушев эса 21 октябрь куни бош прокурор этиб тайинланди.\nПировардида, популист Жапаров президент сайловида ғалаба қозонишини кутиш мумкин.\nШунингдек, президентлик бошқарув шаклига ўтиш таклифи ҳам сайловчилар томонидан маъқулланишини кутиш мумкин. Сабаби Жапаров президентлик бошқарув тизимига ўтишни кўп сонли тарафдорлари орасида фаол тарғиб қилди.\nАммо Жапаровнинг ҳокимият тепасига кўтарилишда ва ҳокимият тепасига келганидан кейин амалга оширган ўзгаришлари нақадар қонунийлиги ҳақида жуда кўп савол бор.\nШу сабабдан Жапаровнинг тезлиги секинлашиб, мамлакатдаги йирик иқтисодий ва сиёсий муаммолар фонида унинг рейтинги туша бошлаганидан кейин, мамлакат янги бир сиёсий инқирозга юз тутишини кутиш мумкин.


Москва ИИБ: ўзбекистонликлар қонунбузарлик қилиш бўйича етакчилик қилмоқда 3 118\nМосква полицияси хорижий фуқаролар томонидан содир этилган ҳуқуқбузарликлар таҳлилини маълум қилди. Унга кўра, Москва шаҳрида ҳуқуқбузарликларнинг аксарияти собиқ Иттифоқ республикалари фуқаролари томонидан содир этилган.\n«Жорий йилда Москва ҳудудида хорижий фуқаролар ва фуқаролиги бўлмаган шахслар томонидан жами 4,5 мингдан ортиқ жиноят содир этилган. Жиноятларнинг аксарияти Ўзбекистон, Украина ва Қирғизистон республикаларидан келган фуқаролар томонидан содир этилган», — деб таъкидлади Россия ИИВ бош бошқарма бошлиғи Олег Баранов Федерация Кенгаши йиғилиши чоғида.\nБунинг ажабланарли жойи йўқ. Чунки фоиз миқдорида олинадиган бўлса Россия ва Москва ҳудудида энг кўп айнан шу давлат фуқаролари яшайди.\nШу билан бирга, Москва ҳудудида ноқонуний миграция ҳолатларини аниқлаш бўйича амалга оширилган ишлар ҳисоб-китоб қилинди. ИИВнинг Москва шаҳри бўйича бошқармаси маълумотларига кўра, ҳозирги кунда Москвада 1,3 млн хорижий фуқаро бор. Улардан 70 фоизи меҳнат фаолиятини амалга оширишмоқда.\nТезкор ходимлар томонидан ўтказилган рейдлар давомида бир неча юзлаб Россияда ноқонуний бўлиш ҳолатлари аниқланиб, улар бўйича 1659 та жиноий иш қўзғатилган.


"Chevrolet Orlando" автомобилининг тақдимотга қўйилган нусхаси.\n"Chevrolet Orlando"нинг тақдимот маросими Тошкентдаги "Driver`s Village" автосалонида ўтказилган. Автосалон расмийсининг айтишича, автомобилнинг қачон сотувга чиқарилиши ҳозирча номаълум.\n-Қачон сотувга чиқарилишини мен, ростини айтсам, билмайман. Шу ҳафта охири ёки кейинги ҳафтада келсангиз уни кўргазмага қўямиз. Сотиш шарти билан кўргазмага қўямизми ёки фақат тақдимот учунми, бу ҳам номаълум, ҳозирча,- деди "Driver`s Village" ходими.\nУнинг айтишича, "Chevrolet Orlando" фақат нақд пулга сотилиши назарда тутилган.\n-Унинг нархи ва қайси валютага сотилиши ҳозирча номаълум. Лекин у нақд пулга сотилади. Пул ўтказиш йўли билан ҳозирча сотилмайди, -деди ходим.\nGeneral Motors O’zbekiston ширкати расмийси ҳам 10 март куни тақдимот маросими ўтказилган "Chevrolet Orlando" юзасидан ҳозирча кўп нарсалар аниқлаштирилмаганини, ширкат раҳбарияти бу масалани эндигина ўрганишни бошлаганини айтди:\n-Автомобилнинг презентацияси кеча бўлиб ўтди. Раҳбарият томонидан ҳозирча бу борада бирор маълумот айтилгани йўқ, унинг сотувга қачон чиқарилиши ҳақида. Ҳозир бу масалага ойдинлик киртаётган эдик,- деди General Motors O’zbekistan ширкатининг ўзини таништиришни истамаган расмийси.\nЯнги автомобил тўғрисида тарқатилган маълумотда айтилишича, "Chevrolet Orlando" 7 ўринли, ўртача ҳажмдаги оилавий минивэн ҳисобланади ва "Chevrolet Cruze" седани платформаси асосида яратилган. Мазкур автомобил "General Motors Korea" гуруҳи томонидан лойиҳалаштирилган.\n"Chevrolet Orlando" Хоразмдаги заводда йирик тармоқли йиғиш технологияси асосида ишлаб чиқарилади. Минивэн двигатели 141 от кучига эга. Машина юз километрга 7,9 литр бензин сарфлайди ва олти босқичли автомат трансмиссиясига эга.\n"Chevrolet Orlando" автомобили лойиҳаси 2009 йилда General Motors ширкати томонидан ишлаб чиқилган ва 2010 йилда Жанубий Кореядаги заводда конвейерга қўйилган. 2011 йилдан бошлаб "Chevrolet Orlando" Европа мамлакатларида сотувга чиқарилган ва ўртача 23 минг АҚШ долларидан сотилади.\nАйни пайтда, Фарғонадаги Озодлик манбалари АËҚШ соҳиблари General Motors O’zbekiston ширкатида ишлаб чиқарилган нархи қиммат автомобилларни, яъни 90 миллион сўм турадиган Captiva 3 сотиб олишга мажбурланаётгани ҳақида маълумот берган эди.\nЎзбекистонда ишлаб чиқарилаëтган автомобиллар нархининг Россия ва Украинада ўзбекистонликларга сотилаëтганидан қарийб икки баравар арзон экани кузатилади.\nЙилига 250 минг дона автомобил ишлаб чиқариш қувватига эга экани айтиладиган GM Uzbekistan қўшма корхонасида Nexia, Cobalt, Lacetti, Malibu, Gentra каби седан, кичик ҳажмдаги Matiz ва Spark, Damas кичик автобуси ва Captiva русумидаги автомобиллар ишлаб чиқарилмоқда.


Samsung Galaxy Note10+ билан танишамиз - Terabayt.Uz\nSamsung Galaxy Note10+ билан танишамиз\nЎтган йилги Galaxy Note 9 мижозлар кутган даражада бўлмади: унинг Note8'дан фарқи унчалик ҳам катта бўлмаган эди. Шунга қарамай, смартфон яхши кутиб олинган, сабаби нима қилса ҳам, у Note флагмани-да. Бу йилги Note10 ва Note10+ лар эса Samsung'нинг ноанъанвий флагманларидан бўлди ва ўз ўрнида анчагина баҳсларга ҳам сабаб бўлди.\nҚизғин муҳокамаларга асосий сабаб 3.5 миллиметрли аудио жекнинг олиб ташлангани бўлди. Ҳа, Samsung қулоқчин уясидан воз кечган энг охирги смартфонсозлардан бўлди — Note10 ҳам, унинг Plus талқини ҳам аудио жекдан маҳрум этилди. Хайриятки, microSD карта уяси олиб ташланмади.\nБундан ташқари, ишқибозлар Note10+ барча жиҳатлар: аккумулятор автономлиги, дисплей, камера сифати, қувватланиш тезлиги ва одатдагидек, S-Pen борасида анчайин такомиллашган смартфон бўлишини кутади.\n•Ўлчамлари, вазни ва корпуси: 162.3 х 77.2 х 7.9 мм; 196 грамм; олд ва орқа панелда қайрилма Gorilla Glass шишаси; металлдан ишланган ён томон ҳошияси.\n•Экран: 6.8 дюймли динамик AMOLED, резолюцияси: 1440 х 3040 пиксел, бўйига ва энига нисбати: 19:9; ~498 пиксел/дюйм; HDR10+ қўллаб-қувватланиши.\n•Чипи (бозорга қараб фарқланади): Exynos 9825 (7 нанометрли) (Европа, Ўрта Шарқ, Африка/Лотин Америкаси давлатларида): саккиз ядроли (2х2.73 GHz Mongoose М4 & 2х2.4 GHz Cortex-А75 & 4х1.9 GHz Cortex-А55); Mali-G76 MP12.\nSnapdragon 855 (7 нанометрли): саккиз ядроли асосий процессор (1х2.8GHz & 3х2.4GHz Kryo Gold & 4х1.7GHz Kryo 485 Silver); Adreno 640 график процессори.\n•Хотира сиғими: 12ГБ тезкор, 256/512ГБ доимий UFS 3.0 стандартидаги хотира.\n•Операцисон тизими: Android 9.0 Pie асосидаги One UI.\n•Орқа камераси: кенг (асосий): 12 мегапиксел, 1/2.55" линзаси, f/1.5-2.4 диафрагмаси, 26 миллиметрга тенг фокус узунлиги (77° кўриш майдони), қўш пиксел PDAF, OIS. Телефото: 12 мегапиксел, 1/3.6" линзаси, 52 мм га тенг фокус узунлиги (45° кўриш майдони), PDAF, OIS. Ўта кенг бурчакли: 16 мегапиксел, f/2.2 диафрагма, 12 мм га тенг фокус узунлиги (123° кўриш майдони), доимий фокус, сатҳ маълумоти учун 3D парвоз вақти (ToF) видеографика матрица (VGA) камераси.\n•Олд камераси: 10 МП, f/2.2, 26 мм (кенг), 1.22µм, қўш пиксел PDAF, 2160p резолюцияда сониясига 30 кадрли видео ёзув.\n•Аккумулятори: 4 300 мА/соат, Power Delivery орқали 45 ваттли қувватлаш (қадоқдаги адаптер 25 ваттли бўлади).\n•Бошқа: 1 терабайтгача бўлган microSD карта қўллаб-қувватланиши; 15 ваттли симсиз Тезкор Qi/PMA зарядлаш; бошқа смартфонни 9 ваттда симсиз қувватлаш; S-Pen ручкаси; ультратовушли экраности бармоқ изи сканери; NFC; FM радио (фақат АҚШ ва Канада учун чиқарилган талқинида); Stereo карнайлар, Samsung DeX қўллаб-қувватланиши (компьютер амалиёти).\nЮқоридаги маълумотлардан ўзингиз ҳам кўриб турганингиздек, смартфондаги энг катта ўзгаришлардан бири бу экран ҳажми ва камера тирқишидир. Ён томон қайрилма ҳошийлари ҳамда юқори ва пастки томондаги ингичка ромлар сабаб ишлаб чиқарувчи корпусга анчайин катта ҳажмли экранни сиғдира олган. Смартфон дизайни борасидаги энг сўнгги трендларнинг кучли ишқибози бўлганларга эса тирқиш камера Galaxy S10'лардаги каби четки томонга эмас, балки ўртага жойлаштирилганлиги ёқиб тушади.\nЎзгаришларни ёқтирмайдиганлар Note10+ дан беҳафсала бўлган бўлса ҳам, қурилма ҳақиқий кучли девайс эканлиги ва 2019 йилги трендларга (фақат ижобий трендларга бўлмаса ҳам) мос эканлигини рад этиб бўлмайди. Лекин хулоса чиқаришдан олдин, қани, кўрайликчи, смартфон инсайдерлар синовида ўзини қанчалик яхши кўрсатар экан. У ёғи бир гап бўлар.\nСмартфон ўта нафис дизайнли қора қутида сотилади ва унинг ичида сиз кутган деярли ҳамма нарса бор. Деярли дейишимизга сабаб шуки, одатий айлана жекли қулоқчинни USB-C портга улаб берадиган адаптер йўқ; уни алоҳида харид қилишингизга тўғри келади.\nХўп, энди қадоқда бор компонентларга ўтсак. Ишлаб чиқарувчи смартфон билан бирга қуйидагиларни тақдим қилади: Power Delivery 3.0 стандартини қўллаб-қувватловчи ҳар икки томони USB-C бўлган кабель ва шу стандартдаги 25 ваттли қувватлагич-адаптер ва AKG қулоқчин. Шундай қилиб, бизнинг Samsung'дан ягона шикоятимиз атиги 5 долларлик аудио донглни қадоқ таркибига қўшиб қўймаганлигида. Ҳа, айтганча, қурилмангизнинг қувватланиш имкониятларидан тўлиқ фойдаланмоқчи бўлсангиз, 45 ваттли тезкор қувватловчи адаптер учун ҳам алоҳида маблағ сарфлашингизга тўғри келади.\nКейинги бўлим: Дизайн ва корпус\nТезкор қувватлш технологияси\nЎзига хос S-Pen


Mobiuz абонентлари сони 6,6 миллиондан ошди – Bugun.uz\nЖамият - 14:08 · 26.04.2022\nMobiuz абонентлари сони 6,6 миллиондан ошди\nMobiuz мобил оператори 26 апрель куни ижтимоий тармоқларда онлайн брифинг ўтказди. Mobiuz’нинг 2022 йил биринчи чорагидаги фаолияти якунлари ҳақида компания матбуот котиби Сардор Тожиев сўзлаб берди.\nXусусан, биринчи чоракда компаниянинг MoU кўрсаткичи (битта фаол абонентга ўртача тўғри келадиган дақиқалар сони) 880 дақиқани ташкил этди. MBoU (битта фаол абонентга ўртача тўғри келадиган мегабайтлар ҳажми) 2021-йилга нисбатан сезиларли ўсишни кўрсатди ва 3,6 минг МБдан ошди.\nБунга турли омиллар, жумладан, маркетинг фаолликлар ва ўтган йил давомида 4G LTE тармоқларидан фойдаланувчи Mobiuz абонентлари улушининг 12 баравардан кўпроқ ошгани сабаб бўлди. Ўзбекистонда аҳоли яшайдиган ҳудудларнинг Mobiuz’нинг тўртинчи авлод тармоғи билан қамрови бир йил ичида 30 фоиздан 80 фоизга ошди.\n2021 йилнинг иккинчи ярмидан бошлаб Mobiuz Хитой Халқ Республикаси билан умумий қиймати 150 миллион долларлик сармоявий лойиҳани фаол амалга оширмоқда. Бу лойиҳа мавжуд таянч станцияларни жадал модернизация қилиш ва янгиларини ишга тушириш, тегишли инфратузилмани яхшилаш, янги технологияларни жорий этишга қаратилган.\n2022 йилнинг биринчи чорагида компаниянинг 591 та таянч станцияси тижорий мақсадларда фойдаланишга топширилди. Ҳозирда компания мутахассислари 5G тармоғини тижорий ишга туширишга тайёрланишмоқда. Транспорт тармоғини модернизация қилиш, ноёб хизматларни жорий этиш бўйича биллинг тизимини янада такомиллаштириш ишлари олиб борилмоқда.\n2022 йилнинг биринчи чорагида Mobiuz абонентлар турли маҳсулот ва хизматлардан фойдаланиши учун ўз мобил иловасини ишга туширди. У аста-секин такомиллаштирилиб, янги функция ва қулайликларга эга бўлмоқда. Масалан, шу кунларда мобил илованинг барча янги фойдаланувчилари бонус сифатида 500 МБ олишлари мумкин.\nБиринчи чоракда компания томонидан бир қатор маркетинг фаолликлари амалга оширилди. «Орзу учун миллионлар» акцияси бўйича абонентлар ўртасида 980 миллион сўм ўйини бўлиб ўтди, тунги чексиз интернет ва тунги интернет-тўпламлар нархлари пасайтирилди, Mobi 60 тариф режаси жорий этилди. Чиройли рақамларни 100% гача чегирмалар билан улаш акцияси янада қулай бўлди. Бундан ташқари, Mobiuz чиройли рақамлари ҳақини 2 йилга бўлиб тўлаш имконияти пайдо бўлди.\nАбонентлар ва аҳолига хизмат кўрсатиш янада қулай бўлиши учун Mobiuz тижорат ҳамкорларининг республикадаги савдо шохобчалари сони кўпайиб бормоқда. Биринчи чорак якунларига кўра, 2,3 мингтадан кўпроқ савдо шохобчалари фаолият олиб бормоқда.\nАбонентлар ва фуқароларнинг мурожаатлари билан ишлаш ҳам такомиллаштирилмоқда. Биринчи чоракда биргина Mobiuz алоқа маркази рақамларига 3 миллиондан ортиқ қўнғироқлар келиб тушди. Қўшимча қулайликлар яратиш ва абонентларни қизиқтирган саволларга тезкорлик билан жавоб бериш мақсадида «Mobiuz Chat» Telegram-гуруҳи, шунингдек, махсус Telegram-боти ишга туширилди.\nБрифингда таъкидланганидек, Mobiuz абонентлар ва жамоатчиликка ўзининг ривожланиш жараёни ҳақида мунтазам равишда онлайн тадбирлар орқали кенг маълумот бериб боради. Уларни ўтказиш тўғрисидаги эълонлар «Mobiuz» Telegram- каналида жойлаштирилади.


"Катта сюрприз бўлиши мумкин": Эрдўғон ва Путин учрашувидан нималар кутилмоқда - 29.09.2021, Sputnik Ўзбекистон\nРоссия ва Туркия президентлари учрашувида Сурия, Афғонистон, Ливия ва Кавказ ортидаги вазият, ҳамда иқтисодий ҳамкорлик масалалари муҳокама қилинади. 29.09.2021, Sputnik Ўзбекистон\nТОШКЕНТ, 29 сен —Sputnik, Ксения Мельникова. Бугун Сочига Владимир Путин билан учрашиш учун Туркия президенти Тойиб Эрдўғон учиб келмоқда. Уларнинг сўнгги учрашуви бундан 2 йил олдин бўлиб ўтганди.Бугунги учрашув мавзулари Суриядаги, Афғонистон ва Кавказ ортидаги вазият ва иқтисодий ҳамкорлик масалалари муҳокама қилинади.Авваломбор СурияТуркиянинг Milliyet нашри ёзишига кўра президентлар мулоқотида биринчи навбатда Сурия масаласи муҳокама қилинади. Россия ва Туркиянинг Сурия мавзусида ўзаро келишмовчиликлари анчагина кўпайиб қолган.Чунки сентябрь бошидан буён Идлибда бир неча турк аскарлари қурбон бўлди. Туркия ва унга ёндош бўлган Сурия мухолифати Дамашқ ва Москвани бомбабўронларни кучайтиришда айбламоқда. Яна Путин билан учрашув арафасида Туркия Суриянинг Идлиб вилоятига 4000 нафар қушимча аскар йўналтиргани ҳақида маълум бўлди.Устига устак, учрашув арафасида Эрдўғон американинг CBS телеканалига Турция Сурия ҳудудида қочқинлар учун 100 мингта ғиштли уйлар қурмоқда, “Бошқа давлатлар-чи, улар нима қилмоқда?” деб савол берганди - бу Москвага “таъна қилгандек” эшитилди.Эслатиб ўтамиз, 2020 йилнинг март ойида бўлиб ўтган сўнгги учрашувда Россия ва Туркия, Алеппо ва Латакияни боғлаб турувчи М4 шоссесини биргаликда назорат қилиш ҳақида келишиб олишганди. Иккала томон ҳам шартномага амал қилаётган бўлса-да ўзаро келишмовчиликлар ҳам бор.Учрашув олдиданУчрашув олдидан иккала томон ҳам ўз кузирларини кучайтиришга ҳаракат қилишди. Путин Москвада Сурия президенти Башар асад билан учрашди ва улар Сурияда бўлиб турган Туркия ва АҚШ қўшинларини танқид қилишди. Ундан ташқари Россия Суриянинг жанубий Дераа вилоятида тинчлик ўрнатишга муваффақ бўлди. Айни дамда Россия ҳарбийлари Дераа-аль-Балад шағрини назорат қилиб турмоқда.Эрдўғон бўлса, БМТ минбаридан туриб Қрим ҳақидаги кескин нутқидан сўнг, АҚШ президенти Жо Байден билан учрашди. Лекин учрашув унчалик муваффақиятли бўлмади шекилли. Бу ҳақида самолёт бортидаёқ у жерналистларга айтиб берди.“Америкалик ҳамкасабам Жо Байден билан ҳамкорлигимиз бошидан яхши бўлмади. У Суриядаги террорчи ташкилотларга қурол-аслаҳа, ўқ-дори ва кийим-бош етказиб бера бошлади. Биз бунга бефарқ қараб тура олмайми”, - деди Эрдўғон.Террорчилар деганда, Эрдўғон Сурия шимолидаги “Халқ мудофаа кучлари” ҳамда “Қурдистон ишчи партияси”ни назарда тутмоқда.Бошқа мавзуларПутин ва Эрдўғон учрашувида, албатта, Ливиядаги вазиятни ҳам муҳокама қилишади. Эслатиб ўтамиз у ерда ҳозир фуқаро уруши бўлмоқда ва президент сайловлари яқинлашиб келмоқда. Ливияда 24 декабрда мамлакат янги тарихида илк бор президен сайловлари бўлиб ўтади. Унда собиқ президент Муаммар Каддафининг ўғли ҳам иштирок этиши кутилмоқда.Тоғли Қорабоғ мавзуси ҳам муҳокама қилинади. Ўтган йили Арманистон ва Озарбайжон орасида 1,5 ой давом этган урушдан сўнг ушбу ҳудудга Россия тинчликпарвар кучлари киритилган эди. Шундан сўнг бу ерда Россия-Туркия ўт очишни назорат қилувчи маркази ишга тушди. Лачин коридори бўйлаб эса тинчликпарвар кучлар жойлаштирилди.Milliyet нашрининг ёзишига кўра Путин ва Эрдўғон учрашуви "катта сюрприз" билан ҳам якунланиши мумкин. Туркия Россиядан яна бир партия С-400 зенит-ракета тизимини сотиб олиш ниятида. Ундан ташқари Туркия президенти Россия қирувчи самолётлари Су-35 ёки Су-57 сотиб олиши ҳам мумкин. Олдинги ташрифларидан бирида Эрдўғон ушбу самолётларга катта қизиқиш билдирган эди.Экпертлар нима дейдиРоссия ва Туркия орасида Сурия борасида қарама-қарши фикрда бўлишига қарамасдан келишувга эриши ўта муҳим. Олдинлари ҳам мураккаб вазиятларда Россия ва Туркия президентлари келиша олган, - дейди Жаҳон иқтисодиёти институти илмий ходими Виктор Надеин-Раевский. Туркия эртами-кечми Суриядан ўз қўшинларини олиб чиқиб кетишга мажбур бўлади.Россия ТИВи Дипломатик академиясининг доценти Владимир Аватков хулосасига кўра, Анқара Идлиб ҳудуди ўз зиммасига олган вазифаларни бажармаяпти.“Анқара Идлиб ҳудудида тинчлик ўрнатиш бўйича аллақачон ўз зиммасига олган вазифаларини бажариши керак эди, лекин буни бажармади. Энди бўлса, Туркия мудофаа вазири Москвани тинчликни бузишда айблаяпти”, - дейди сиёсатшунос.Бу сафар Владимир Путин ва Тоййиб Эрдўғон юзма-юз учрашишади. Делегациялар учрашуви бўлмайди. Туркия президенти Сурия борасида бошқача ёндашув бўлишига умид билдирмоқда.*Россияда таъқиқланган террорчи ташкилот\n12:23 29.09.2021 (янгиланди: 12:28 29.09.2021)\nРоссия ва Туркия президентлари учрашувида Сурия, Афғонистон, Ливия ва Кавказ ортидаги вазият, ҳамда иқтисодий ҳамкорлик масалалари муҳокама қилинади.\nТОШКЕНТ, 29 сен —Sputnik, Ксения Мельникова. Бугун Сочига Владимир Путин билан учрашиш учун Туркия президенти Тойиб Эрдўғон учиб келмоқда. Уларнинг сўнгги учрашуви бундан 2 йил олдин бўлиб ўтганди.\nБугунги учрашув мавзулари Суриядаги, Афғонистон ва Кавказ ортидаги вазият ва иқтисодий ҳамкорлик масалалари муҳокама қилинади.\nТуркиянинг Milliyet нашри ёзишига кўра президентлар мулоқотида биринчи навбатда Сурия масаласи муҳокама қилинади. Россия ва Туркиянинг Сурия мавзусида ўзаро келишмовчиликлари анчагина кўпайиб қолган.\nЧунки сентябрь бошидан буён Идлибда бир неча турк аскарлари қурбон бўлди. Туркия ва унга ёндош бўлган Сурия мухолифати Дамашқ ва Москвани бомбабўронларни кучайтиришда айбламоқда. Яна Путин билан учрашув арафасида Туркия Суриянинг Идлиб вилоятига 4000 нафар қушимча аскар йўналтиргани ҳақида маълум бўлди.\nУстига устак, учрашув арафасида Эрдўғон американинг CBS телеканалига Турция Сурия ҳудудида қочқинлар учун 100 мингта ғиштли уйлар қурмоқда, “Бошқа давлатлар-чи, улар нима қилмоқда?” деб савол берганди - бу Москвага “таъна қилгандек” эшитилди.\nСурия Туркиядан мамлакатдан қўшинларни зудлик билан олиб чиқишни талаб қилди\n23 Сентябр, 10:27\nЭслатиб ўтамиз, 2020 йилнинг март ойида бўлиб ўтган сўнгги учрашувда Россия ва Туркия, Алеппо ва Латакияни боғлаб турувчи М4 шоссесини биргаликда назорат қилиш ҳақида келишиб олишганди. Иккала томон ҳам шартномага амал қилаётган бўлса-да ўзаро келишмовчиликлар ҳам бор.\nУчрашув олдидан иккала томон ҳам ўз кузирларини кучайтиришга ҳаракат қилишди. Путин Москвада Сурия президенти Башар асад билан учрашди ва улар Сурияда бўлиб турган Туркия ва АҚШ қўшинларини танқид қилишди. Ундан ташқари Россия Суриянинг жанубий Дераа вилоятида тинчлик ўрнатишга муваффақ бўлди. Айни дамда Россия ҳарбийлари Дераа-аль-Балад шағрини назорат қилиб турмоқда.\nЭрдўғон бўлса, БМТ минбаридан туриб Қрим ҳақидаги кескин нутқидан сўнг, АҚШ президенти Жо Байден билан учрашди. Лекин учрашув унчалик муваффақиятли бўлмади шекилли. Бу ҳақида самолёт бортидаёқ у жерналистларга айтиб берди.\n“Америкалик ҳамкасабам Жо Байден билан ҳамкорлигимиз бошидан яхши бўлмади. У Суриядаги террорчи ташкилотларга қурол-аслаҳа, ўқ-дори ва кийим-бош етказиб бера бошлади. Биз бунга бефарқ қараб тура олмайми”, - деди Эрдўғон.\nТеррорчилар деганда, Эрдўғон Сурия шимолидаги “Халқ мудофаа кучлари” ҳамда “Қурдистон ишчи партияси”ни назарда тутмоқда.\nПутин ва Эрдўғон учрашувида, албатта, Ливиядаги вазиятни ҳам муҳокама қилишади. Эслатиб ўтамиз у ерда ҳозир фуқаро уруши бўлмоқда ва президент сайловлари яқинлашиб келмоқда. Ливияда 24 декабрда мамлакат янги тарихида илк бор президен сайловлари бўлиб ўтади. Унда собиқ президент Муаммар Каддафининг ўғли ҳам иштирок этиши кутилмоқда.\nТоғли Қорабоғ мавзуси ҳам муҳокама қилинади. Ўтган йили Арманистон ва Озарбайжон орасида 1,5 ой давом этган урушдан сўнг ушбу ҳудудга Россия тинчликпарвар кучлари киритилган эди. Шундан сўнг бу ерда Россия-Туркия ўт очишни назорат қилувчи маркази ишга тушди. Лачин коридори бўйлаб эса тинчликпарвар кучлар жойлаштирилди.\nMilliyet нашрининг ёзишига кўра Путин ва Эрдўғон учрашуви "катта сюрприз" билан ҳам якунланиши мумкин. Туркия Россиядан яна бир партия С-400 зенит-ракета тизимини сотиб олиш ниятида. Ундан ташқари Туркия президенти Россия қирувчи самолётлари Су-35 ёки Су-57 сотиб олиши ҳам мумкин. Олдинги ташрифларидан бирида Эрдўғон ушбу самолётларга катта қизиқиш билдирган эди.\nЭкпертлар нима дейди\nРоссия ва Туркия орасида Сурия борасида қарама-қарши фикрда бўлишига қарамасдан келишувга эриши ўта муҳим. Олдинлари ҳам мураккаб вазиятларда Россия ва Туркия президентлари келиша олган, - дейди Жаҳон иқтисодиёти институти илмий ходими Виктор Надеин-Раевский. Туркия эртами-кечми Суриядан ўз қўшинларини олиб чиқиб кетишга мажбур бўлади.\nРоссия ТИВи Дипломатик академиясининг доценти Владимир Аватков хулосасига кўра, Анқара Идлиб ҳудуди ўз зиммасига олган вазифаларни бажармаяпти.\n“Анқара Идлиб ҳудудида тинчлик ўрнатиш бўйича аллақачон ўз зиммасига олган вазифаларини бажариши керак эди, лекин буни бажармади. Энди бўлса, Туркия мудофаа вазири Москвани тинчликни бузишда айблаяпти”, - дейди сиёсатшунос.\nБу сафар Владимир Путин ва Тоййиб Эрдўғон юзма-юз учрашишади. Делегациялар учрашуви бўлмайди. Туркия президенти Сурия борасида бошқача ёндашув бўлишига умид билдирмоқда.


– Таъмирлаш вақтида ишчилар совуқ сув ҳисоблагичининг пломбасини узиб юборишди. Бундай вазиятда нима қилиш керак?\n– Қоидаларнинг 73-бандида белгиланишича, истеъмолчи совуқ сувни ҳисобга олиш асбобидаги пломбага шикаст етгани, узилгани ёки бутун эмаслиги каби ҳолатларни аниқлаганда, 2 сутка мобайнида сув таъминоти ташкилотини бу ҳақда хабардор қилиши шарт. Ушбу факт бўйича икки томонлама далолатнома тузилади, ундаги камчилик ва носозликлар бартараф этилади, шунингдек асбоб режадан ташқари назоратдан ўтказилади.\nИстеъмолчининг айби билан ҳисоблагичдаги пломба узилгани аниқланганда ва бу ҳақда икки томонлама далолатнома тузилиб, тасдиқланган бўлса, асбоб «Ўзстандарт» агентлигининг аккредитацияланган органлари (метрологик хизматлар)га навбатдан ташқари текширишга юборилади. Текшириш давомида сувни ҳисоблагичнинг фойдаланишга яроқсизлиги аниқланса, асбоб метрологик хизматга кейинчалик текшириш билан таъмирлаш учун жўнатилади. Таъмирлаш учун яроқсиз деб топилса янгиси сотиб олинади ва ўрнатилади (Қоидаларнинг 74-банди).\n– Ҳисоблагичнинг турли носозликларида сув таъминоти хизматларини ҳисобга олиш қандай амалга оширилади?\n– Истеъмолчи сарфлаган сувнинг ҳисоби ҳисоблагичнинг кўрсаткичларига қараб аниқланади. Бироқ у носоз бўлганда бунинг ўз хусусиятлари мавжуд. Агар сувни ҳисобга олиш асбоби истеъмолчининг айбисиз носоз бўлган тақдирда сарфланган сув миқдори олдинги 3 ҳисоб-китоб ойидаги ўртача сарф бўйича аниқланади. Агар ҳисобга олиш асбоби 1 ой мобайнида ўрнатилмаса, сарфланган сув миқдори аҳоли учун Қоидалар 87-бандининг «а» кичик бандига мувофиқ сув таъминотининг амалдаги меъёрлари бўйича сувни ҳисобга олиш асбоби билан таъминланмаган истеъмолчилар томонидан сарфланган сув миқдори амалдаги меъёрлар бўйича ҳисоб-китоб қилинади (Қорақалпоғистон Республикаси Вазирлар Кенгаши, вилоятлар ва Тошкент шаҳар ҳокимликлари томонидан тасдиқланган нормаларга мувофиқ, сув бериш жадвалидан қатъи назар) (Қоидаларнинг 84-банди).\nСувни ҳисобга олиш асбоби истеъмолчининг айби билан ишдан чиққан ва бу ҳақда сув таъминоти ташкилоти хабардор қилинмаган тақдирда аҳоли учун сарфланган сув миқдори худди шу тарзда аниқланади (Қоидаларнинг 85-банди).\nКўпинча таъминотчилар аҳоли уларни кўрсаткичларни қайд этиш учун ўз ҳисобга олиш асбобларига яқинлаштирмаслигидан шикоят қиладилар. Қоидаларда бу масала тубдан ҳал этилган. Энди истеъмолчилар асоссиз равишда сув таъминоти ташкилоти вакилларининг сувни ҳисобга олиш асбобини кўздан кечиришини рад этганларида, сув сарфи аввалги 3 ой учун ўртача сарф бўйича ҳисоблаб чиқилади (Қоидаларнинг 86-банди).\nИстеъмолчилар аввалдан ёзма ёки оғзаки равишда келишилган ҳолда сув таъминоти ташкилоти вакилининг, у хизмат гувоҳномасини тақдим этгач, ҳисобга олиш асбоблари олдига тўсиқсиз боришини таъминлашлари шарт. «Сувсоз» вакили ичимлик сув тармоқларида сувни ҳисобга олиш асбобларини ечиш ёки янгилаш ишларини олиб бориш учун нарядга ва хизмат гувоҳномасига эга бўлиши керак. Кўрсатилган ҳужжатлар тақдим этилмаган ҳолатларда истеъмолчи ёки унинг вакили, фойдаланувчи ташкилот сув ўлчаш узеллари, ичимлик сув ва сув иншоотларида текшириш ёки бошқа ишларнинг амалга оширилишига рухсат бермасликлари керак (Қоидаларнинг 80, 81-бандлари).


20 феврал 2020, Тошкент вақти: 04:12\nЎзбекистон вилоятларида ташкил қилинаётган "Саломатлик ҳафталари" баҳонасида туғиш ёшидаги аёлларнинг туғиши олди олинмоқда.\nЎзбекистон соғлиқни сақлаш вазирлиги ташаббуси билан ташкил қилинаётган "Саломатлик ҳафтаси"ни Жиззахга олиб келган шифокорлар вилоят қишлоқларида аёлларга текин бачадон ичи воситаси, яъни спирал қўйишни таклиф қилмоқда. Тошкентдан келган махсус дўхтирлар бригадаси амалга ошираётган кампания мамлакатда туғилиш суръатини назоратга олиш уринишларининг бир қисми сифатида кўрилмоқда.\nЖиззах вилояти соғлиқни сақлаш бошқармаси раҳбари Пўлат Бобоевнинг Озодлик радиосига айтишича, "Саломатлик ҳафталиги"дан кўзланган асосий мақсад оналик ва болаликни ҳимоя қилишдир:\n- Республика Соғлиқни сақлаш вазирлиги томонидан ҳар бир вилоятга саломатлик ҳафталиги ташкил қилинган. Бу ҳафталикда оналарга, болаларга саломатликни тиклашда амалий ёрдам берилади. Оналар УЗИ қилинади, спирали кўрилади, қандай касаллиги бўлса мутахассисларга кўрсатилади. Бу гуруҳ таркибида педиатр, гинеколог ва терапевтлар бор,- дейди Пўлат Бобоев.\nБошқарма бошлиғига кўра, агар оналар саломатлиги охирги ҳомиладорликдан кейин тикланишга эҳтиёжи бўлса, уларга спирал қўйиш таклиф қилинади:\n- Кимдадир агар спирал бўлмаса, унга таклиф қилинади. Албатта бу мажбурий эмас, ўзини хоҳиши билан. Кўп болали бўлса, соғлиғини йўқотган бўлса, агар мурожаат қилса текин қўйиб берилади,- дейди Жиззах вилояти соғлиқни сақлаш бошқармаси бошлиғи Пўлат Бобоев.\nБироқ, вилоятнинг Дўстлик туманида истиқомат қилувчи Ҳафизанинг овозини ёзиб олмаслик шарти билан Озодликка айтишича, ҳамширалар уйма-уй юриб шу йил фарзанд кўрган оналарни қишлоқ врачлик пунктларига таклиф қилган:\n- Медсестралар уйма-уй юриб Тошкентдан духтурлар келибди, текинга даволанишингиз мумкин экан, деб айтди. Менинг бош оғриғим бор. Борсам, биз бошингизни текширмаймиз, сизга текинга спирал қўйиб берамиз, дейди. Спиралинг бошингдан қолсин, дедимда қайтиб келдим,- дейди Ҳафиза.\nДўстлик туманининг Янгиобод қишлоқ врачлик пункти яқинида истиқомат қиладиган Ҳайдаржонга кўра, унинг хотини ҳам тошкентлик дўхтирлардан ўзига керакли муолажани ололмаган:\n- Мана бугун учинчи кунки, биз турган хўжаликка Тошкентдан докторлар келган қишлоқ врачлик пунктига. Хотинимнинг икки-уч кундан бери мазаси йўқ эди. “Докторлар келибди. Бориб кўриниб келгин” деб жўнатсам, “Йўқ, у бизни кўрмас экан. У фақат 2011 йилда туққан аëлларга текинга спирал қўйишга келган экан” деяпти. Бу нима масала? Ўзбекистонда одам сони кўпайиб кетди демоқчими, ë тепадан буйруқ бўлганми шунақа. Текинга спирал қўйиб берар эмиш. Кўчама кўча айтиб юрибди аëлларга “докторлар келди кўрининглар”. Аёлларга қанақа доктор эканлигини айтмаяпти. У ëққа боргандан кейин сўралаяпти. “Нима бўлди?”, “Менинг бошим оғирийди” ëки бошқа касални айтса, “Йўқ, сиз керакмас. Бизга 2011 йил туққан аëллар керак. Текин спирал қўямиз” деяпти,- дейди Ҳайдаржон.\nЎзбекистонда кейинги йилларда туғишни камайтиришга қаратилган уринишлар кучаяётгани айтилади.\nХусусан, ўзбек оилаларида болалар сонини иккитадан кўпайтирмаслик талаб қилинаётгани тўғрисида хабарлар бор.\nЖорий йилнинг январ-сентябр ойларида Ўзбекистонда туғилиш кўрсаткичи 20,8 промилле, яъни ҳар минг кишига қарийб 21 чақалоқни ташкил қилди.\nЎзбекистон давлат статистика қўмитаси маълумотига кўра, туғилиш кўрсаткичи ўтган йилнинг шу даврига нисбатан 1,1 промиллега камайган.